               COMISIA EUROPEANĂ
            Bruxelles, 11.7.2019
            COM(2019) 330 final
            2019/0152(COD)
            Propunere de
            DECIZIE A PARLAMENTULUI EUROPEAN ȘI A CONSILIULUI
            privind Agenda strategică de inovare a Institutului European de Inovare și Tehnologie (EIT) 2021-2027: stimularea talentului și a capacității de inovare a Europei
            (Text cu relevanță pentru SEE)
            {SEC(2019) 275 final} - {SWD(2019) 330 final} - {SWD(2019) 331 final}

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Institutul European de Inovare și Tehnologie (EIT) a fost înființat în 2008 prin Regulamentul (CE) nr. 294/2008
                  1
               . Misiunea sa este să abordeze provocările societale majore prin îmbunătățirea capacității de inovare și a performanței UE prin integrarea triunghiului cunoașterii format din educație, cercetare și inovare. EIT îndeplinește aceste obiective în primul rând prin intermediul comunităților sale de cunoaștere și inovare (CCI).

               Pentru perioada 2021-2027, Orizont Europa va fi programul Uniunii de finanțare a EIT. EIT face parte integrantă din propunerea Comisiei de instituire a programului Orizont Europa
                  2
                și este una dintre cele trei componente ale pilonului său „Europa inovatoare”. Propunerea privind Orizont Europa stabilește bugetul EIT pentru următorul CFM, precum și raționamentul de bază, valoarea adăugată, domeniile de intervenție și liniile sale generale de activitate. Cu toate acestea, propunerea privind programul Orizont Europa nu oferă în sine temeiul juridic pentru continuarea operațiunilor EIT începând cu 2021. Temeiul juridic al EIT rămâne Regulamentul EIT care stabilește misiunea acestuia, sarcinile sale cheie și cadrul pentru funcționarea lui.

                  În plus, articolul 17 din Regulamentul EIT prevede că, din șapte în șapte ani, Comisia prezintă Parlamentului European și Consiliului o propunere de agendă strategică de inovare (ASI) care stabilește domeniile prioritare, strategia pe termen lung și nevoile financiare ale EIT. Prin urmare, ASI trebuie să fie în conformitate cu Programul-cadru pentru cercetare și inovare aplicabil
                     3
                  . Pentru perioada 2021-2027, ASI trebuie, prin urmare, să garanteze că este în linie cu obiectivele programului Orizont Europa, precum și cu planificarea strategică multianuală, monitorizarea și alte cerințe ale programului respectiv, și să stimuleze sinergiile cu alte programe relevante.

                  Prin urmare, prezenta propunere de nouă agendă strategică de inovare (ASI) a EIT pentru perioada 2021-2027 este prezentată în paralel cu propunerea de reformare a Regulamentului EIT.

                  ASI a EIT pentru perioada 2021-2027 definește domeniile prioritare, strategia și nevoile financiare ale EIT pentru perioada respectivă și stabilește modul în care EIT va contribui la atingerea obiectivelor programului Orizont Europa. Ea prezintă, de asemenea, activitățile planificate în ceea ce privește învățământul superior, cercetarea și inovarea, precum și defalcarea bugetului respectiv. Ea stabilește calendarul pentru selectarea și desemnarea noilor CCI-uri pentru următoarea perioadă de programare.

               •Coerența cu dispozițiile existente în domeniul de politică

               EIT este integrat în programul Orizont Europa ca parte a pilonului III („Europa inovatoare”). Cu toate acestea, se vor asigura sinergiile și complementaritățile cu celelalte componente ale programului. EIT, prin intermediul CCI-urilor sale, va contribui, de asemenea, la abordarea provocărilor mondiale din cadrul pilonului II („Provocări globale și competitivitate industrială europeană”) și al pilonului I („Excelență științifică”).

                  Procesul de planificare strategică multianuală din cadrul programului Orizont Europa va garanta că toate activitățile din cadrul Orizont Europa, inclusiv CCI-urile EIT, care sunt parteneriate europene instituționalizate, sunt coordonate în mod eficient. În acest context, propunerea privind programul Orizont Europa subliniază că „propunerile privind viitoarele comunități de cunoaștere și inovare ale EIT în conformitate cu Regulamentul privind EIT vor fi indicate în Agenda strategică de inovare a EIT și vor lua în considerare rezultatele procesului de planificare strategică și prioritățile pilonului «Provocări globale și competitivitate industrială»”.

                  Cooperarea dintre EIT și Consiliul european pentru inovare (CEI) va fi, de asemenea, stabilită astfel încât să se evite suprapunerile și să se asigure sinergii și un impact mai mare al acțiunilor lor. CEI va identifica, va dezvolta și va implementa inovații revoluționare și va sprijini expansiunea rapidă a întreprinderilor inovatoare care realizează inovații creatoare de piețe la nivel european și internațional. La rândul său, EIT va contribui la dezvoltarea capacității de inovare a Europei prin integrarea triunghiului cunoașterii și prin sprijinirea ecosistemelor de inovare.

               •Coerența cu alte domenii de politică ale Uniunii

               ASI va încuraja sinergiile nu numai cu programul-cadru al Uniunii de sprijinire a cercetării și inovării, dar și cu alte programe relevante ale Uniunii din respectivul CFM. În special, agenda va asigura sinergii și complementarități adecvate între activitățile EIT și alte inițiative, politici și instrumente ale Uniunii. Se va urmări cooperarea în privința unor programe și instrumente precum Erasmus, Europa digitală, fondurile structurale și de investiții europene, Programul InvestEU sau programul Europa creativă. În plus, vor fi asigurate sinergii și complementarități ale activităților EIT și ale CCI-urilor cu programe și inițiative naționale, prin consolidarea rolului grupului de reprezentanți ai statelor membre.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temei juridic

               UE are o competență partajată în politica industrială, în temeiul articolului 173 din TFUE (titlul XVII). În conformitate cu articolul 173 alineatul (1), Uniunea și statele membre se asigură că există condițiile necesare competitivității industriei Uniunii. În acest scop, în conformitate cu un sistem de piețe deschise și competitive, acțiunile lor trebuie să urmărească, de asemenea, să încurajeze o mai bună exploatare a potențialului industrial al politicilor de inovare, cercetare și dezvoltare tehnologică. Articolul 173 alineatul (3) prevede că Parlamentul European și Consiliul, hotărând în conformitate cu procedura legislativă ordinară menționată la articolul 294, pot decide cu privire la unele măsuri specifice menite să sprijine acțiunile întreprinse în statele membre pentru realizarea obiectivului menționat, excluzând orice armonizare a actelor cu putere de lege și a normelor administrative ale statelor membre. Această dispoziție reprezintă temeiul juridic al actualului Regulament EIT și al ASI pentru perioada 2014-2020.

               Propunerea de consolidare a activităților EIT, inclusiv în domeniul educației și al dimensiunii regionale, este orientată către inovare și urmărește îndeplinirea obiectivului stabilit la articolul 173 din TFUE.

               •Subsidiaritate și proporționalitate

               Propunerea de agendă strategică de inovare pentru perioada 2021-2027 respectă principiile subsidiarității și proporționalității. Aceasta nu depășește ceea ce este necesar pentru atingerea obiectivelor Uniunii și oferă o valoare adăugată clară la nivelul UE în ceea ce privește economiile de scară, sfera și viteza investițiilor în domeniile cercetării și inovării, în comparație cu inițiativele și soluțiile naționale și regionale. În plus, acțiunea la nivelul UE nu ar interveni în scenariile pur interne și nici nu ar necesita armonizarea actelor cu putere de lege și a normelor administrative ale statelor membre.

               EIT are o modalitate unică de a construi ecosisteme de inovare la nivelul UE pentru educație, cercetare, întreprinderi și alte părți interesate.
                  4
                Activitățile de cooperare sprijinite de EIT conduc la îmbunătățirea calității acțiunii, a inovării și a internaționalizării partenerilor și organizațiilor CCI-urilor, la crearea de rețele transfrontaliere, multidisciplinare, la o mai mare cooperare intersectorială și extindere geografică.

               EIT este, de asemenea, singurul instrument din cadrul programului Orizont Europa, care se concentrează în mod clar pe educație ca principal factor propulsor al inovării, al creșterii economice și al competitivității.

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               Evaluare externă

               Propunerea se bazează pe evaluarea externă a EIT realizată în 2017, care a confirmat că raționamentul de la baza înființării EIT este valabil și că modelul său de integrare a triunghiului cunoașterii bazată pe inovare rămâne relevant. Modelul EIT vizează deficiențele structurale ale capacităților de inovare din UE (în domenii tematice cheie), cum ar fi cultura antreprenorială limitată, nivelul scăzut de cooperare dintre mediul universitar și industrie și dezvoltarea insuficientă a potențialului uman, și urmărește să contribuie la eliminarea decalajelor în materie de inovare dintre UE și principalii săi concurenți.

               Consultarea publică deschisă

               Propunerea ia în considerare rezultatele consultării publice deschise (CPD), care a fost realizată ca parte a evaluării impactului efectuată de Comisia Europeană în sprijinul propunerilor sale de revizuire a Regulamentului de înființare a Institutului European de Inovare și Tehnologie (EIT) (CE nr. 294/2008) și, respectiv, de nouă agendă strategică de inovare a EIT pentru perioada 2021-2027. Scopul CPD a fost acela de a colecta informații, opinii și puncte de vedere de la o gamă largă de părți interesate cu privire la 1) provocările și oportunitățile din domeniul cercetării și inovării europene, 2) obiectivele de politică ale EIT și 3) opțiunile de politică pentru abordarea provocărilor.

                  Evaluarea impactului

               Prezenta propunere este susținută de o evaluare a impactului, care acoperă atât propunerea de revizuire a Regulamentului EIT, cât și propunerea de ASI a EIT pentru perioada 2021-2027.

               Evaluarea impactului referitoare la EIT a avut la bază evaluarea impactului realizată pentru programul Orizont Europa. Avizul Comitetului de analiză a reglementării a fost favorabil, recomandând explicarea mai în detaliu (i) a opiniilor părților interesate cu privire la diferitele opțiuni, (ii) a mecanismelor de realizare a noului model de finanțare și (iii) a razei de acțiune la nivel regional.

                  Evaluarea impactului a identificat următoarele opțiuni de politică: o opțiune de bază și două opțiuni diferite care să abordeze problemele și aspectele tehnice evidențiate în evaluarea impactului.

                  Opțiunea de referință 1 reprezintă continuarea activităților EIT așa cum se derulează în prezent, făcându-se doar ajustările necesare alinierii sale la propunerea privind programul Orizont Europa. Opțiunea 2 pornește de la scenariul de referință. În plus, aceasta include adoptarea unei serii de măsuri tehnice pentru a îmbunătăți funcționarea EIT și propune o nouă acțiune de promovare a educației antreprenoriale în Europa. Opțiunea 3 diferă de opțiunea 2 prin faptul că ar înființa un Centru EIT în fiecare stat membru pentru a spori impactul activităților EIT în întreaga Europă.

                  Opțiunea 2 a fost identificată ca fiind opțiunea preferată, deoarece atinge cel mai bun echilibru între realizarea obiectivelor inițiativei ținând seama în același timp de resursele disponibile și atingerea celui mai mare impact economic și societal. Ea va atrage după sine și îmbunătățiri semnificative ale EIT în următoarea perioadă de programare.

               •Drepturi fundamentale

               Propunerea Comisiei respectă drepturile fundamentale și principiile Cartei drepturilor fundamentale a UE.

               4.IMPLICAȚIILE BUGETARE

               Implicațiile bugetare ale propunerii, precum și resursele umane și administrative necesare sunt descrise în detaliu în fișa financiară legislativă.

               5.ALTE ELEMENTE

               •Planuri de punere în aplicare și măsuri de monitorizare, evaluare și raportare

               Monitorizarea și evaluarea sunt instrumente fundamentale pentru măsurarea impactului EIT și vor fi consolidate în continuare și îmbunătățite continuu în următoarea perioadă de programare. Dată fiind natura modelului de integrare a triunghiului cunoașterii, va fi important să se aplice un cadru de monitorizare care să permită flexibilitatea la toate nivelurile relevante și să asigure coerența cu obiectivele generale ale programului Orizont Europa și cu impactul urmărit.

                  Monitorizare

               Toate resursele, realizările, rezultatele și impactul identificate în evaluarea impactului care însoțește prezenta propunere vor fi monitorizate cu ajutorul unor indicatori. Astfel de indicatori există deja pentru majoritatea categoriilor. Atunci când nu există, vor fi definiți noi indicatori pentru a permite EIT să monitorizeze îndeplinirea obiectivelor sale.

               În paralel și în deplină conformitate cu instrumentele de monitorizare existente, se va urmări o aliniere fidelă a dispozițiilor privind monitorizarea aplicabile EIT la cele care sunt instituite pentru programul Orizont Europa. De exemplu, EIT își va alinia instrumentele de monitorizare la căile de impact ale programului Orizont Europa care caută să răspundă într-un mod mai cuprinzător nevoii de indicatori în materie de impact științific, economic și societal. EIT va avea responsabilitatea de a monitoriza cu regularitate performanța operațională a CCI-urilor și de a-și adapta în mod continuu sistemele de monitorizare și de raportare. Rezultatele acestei monitorizări vor fi luate în considerare în procesele de planificare a activităților CCI-urilor și în procesul decizional al EIT cu privire la alocarea bugetului și la pregătirea acordurilor-cadru de parteneriat cu CCI-urile în calitate de beneficiari. Rezultatele monitorizării ar trebui să fie integrate în mod continuu în procesul de elaborare a politicilor.

               EIT va urmări îndeaproape implementarea metodologiei „radarul de inovare” în programul Orizont Europa și va analiza modul în care radarul de inovare ar putea fi utilizat de CCI-uri pentru consolidarea activităților sale de monitorizare.

                  Evaluare

               Evaluarea performanței EIT va fi efectuată de Comisie în conformitate cu cerințele Regulamentului EIT modificat și va contribui la evaluarea globală a programului Orizont Europa, care va fi realizată la jumătatea perioadei și ex post. Aceasta va include o evaluare a sinergiilor EIT cu celelalte instrumente ale programului.

               În ceea ce privește CCI-urile, va fi utilizat un cadru de indicatori specifici pentru a evalua performanța CCI-urilor în cursul următoarei perioade de programare (detaliat în propunerea privind o nouă ASI). Cadrul respectiv se bazează pe indicatorii actuali și anteriori și umple lacunele și remediază deficiențele identificate în sistemul actual de măsurare a performanței. Cadrul este, de asemenea, aliniat la cadrul de indicatori al programului Orizont Europa.

               •Explicarea detaliată a dispozițiilor specifice ale propunerii

               Agenda strategică de inovare (ASI) a EIT pentru perioada 2021-2027 subliniază contribuția EIT la obiectivele programului Orizont Europa, programul-cadru al Uniunii de sprijinire a cercetării și inovării pentru perioada respectivă. Ea identifică principalele puncte forte ale EIT pe care se va baza strategia sa viitoare și provocările și problemele specifice pe care le va aborda. În plus, ASI clarifică rolul EIT în cadrul programului Orizont Europa și stabilește complementaritatea lui cu diferitele părți ale programului Orizont Europa, în special cu Consiliul european pentru inovare.

               ASI include o serie de îmbunătățiri ale modelului EIT existent. Acestea se referă la alinierea la parteneriatele europene din cadrul programului Orizont Europa și la normele lor de reglementare, îmbunătățirea modelului de finanțare actual, astfel cum a recomandat Curtea de Conturi Europeană, și includerea posibilității ca EIT să încheie memorandumuri de cooperare cu CCI-urile pentru a menține fostele CCI-uri ca membri activi ai comunității EIT după expirarea acordului lor cadru de parteneriat.

                  ASI oferă clarificări specifice cu privire la principiile stabilite în Regulamentul EIT. Ea trece în revistă resursele financiare și umane necesare pentru punerea în aplicare a obiectivelor EIT. Sunt definite dispoziții clare privind monitorizarea și evaluarea, ținându-se seama de cadrul programului Orizont Europa și de particularitățile EIT.

                  În plus, ASI introduce obiective clare pentru lansarea unei noi acțiuni de sprijin și de coordonare. Această nouă acțiune va sprijini dezvoltarea capacității antreprenoriale și de inovare a instituțiilor europene de învățământ superior din afara CCI-urilor, pentru a le permite să fie mai bine integrate în ecosistemele de inovare locale. Eticheta EIT se va înscrie în demersul EIT de concentrare sporită asupra educației.

                  EIT va pune un accent puternic pe acțiuni transversale, cum ar fi comunicarea, identificarea, codificarea și diseminarea de bune practici, precum și cooperarea internațională. Un alt domeniu-cheie de acțiune pentru EIT va fi extinderea și consolidarea dimensiunii sale regionale prin intermediul Mecanismului regional de inovare (MRI). MRI va oferi, în special, oportunități pentru statele membre cu performanțe scăzute în materie de inovare și va ameliora accesul acestora la CCI-urile EIT.

                  ASI identifică industriile culturale și creative ca fiind un domeniu prioritar pentru o nouă CCI, urmând să fie lansată, în 2021, o cerere de propuneri în acest sens. O a doua cerere de propuneri pentru o nouă CCI este prevăzută în 2024, dacă anexa I se modifică pentru a adăuga noi domenii prioritare. Alte domenii prioritare ar putea fi adăugate în ASI și, ulterior, ar putea fi lansate și alte cereri de noi CCI-uri în cazul în care va fi disponibil un buget suplimentar față de cel al EIT.

               2019/0152 (COD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind Agenda strategică de inovare a Institutului European
                  de Inovare și Tehnologie (EIT) 2021-2027:
                  stimularea talentului și a capacității de inovare a Europei

               (Text cu relevanță pentru SEE)

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 173 alineatul (3),

               având în vedere Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie
                  5
               , în special articolul 17,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Comitetului Economic și Social European,

               hotărând în conformitate cu procedura legislativă ordinară,

               întrucât:

               (1)Regulamentul (CE) nr. 294/2008 prevede adoptarea unei agende strategice de inovare (denumită în continuare „ASI”).

               (2)ASI trebuie să definească domeniile prioritare și strategia pe termen lung pentru Institutul European de Inovare și Tehnologie (denumit în continuare „EIT”) și să includă o evaluare a impactului său socio-economic și a capacității sale de a genera cea mai bună valoare adăugată în materie de inovare. ASI trebuie să țină seama de rezultatele monitorizării și evaluării EIT.

               (3)ASI trebuie să includă o analiză a posibilelor sinergii și complementarități adecvate între activitățile EIT și alte inițiative, instrumente și programe ale Uniunii,

               ADOPTĂ PREZENTA DECIZIE:

               Articolul 1

               Se adoptă Agenda strategică de inovare a Institutului European de Inovare și Tehnologie pentru perioada 2021-2027, astfel cum este prevăzută în anexă.

               Articolul 2

               ASI este pusă în aplicare în conformitate cu Regulamentul (UE) nr. [...] privind Institutul European de Inovare și Tehnologie
                  6
               .

               Articolul 3

               Prezenta decizie intră în vigoare în a  zi de la data publicării în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

               FIȘĂ FINANCIARĂ LEGISLATIVĂ

               1.
                     CADRUL PROPUNERII/INIȚIATIVEI

               1.1.
                     Titlul propunerii/inițiativei

               1.2.
                     Domeniul (domeniile) de politică în cauză (clusterul de programe)

               1.3.
                     Obiectul propunerii/inițiativei:

               1.4.
                     Motivele propunerii/inițiativei

               1.4.1.
                     Cerința (cerințele) care trebuie îndeplinită (îndeplinite) pe termen scurt sau lung, inclusiv un calendar detaliat pentru punerea în aplicare a inițiativei

               1.4.2.
                     Valoarea adăugată a intervenției Uniunii (aceasta poate rezulta din diferiți factori, de exemplu mai buna coordonare, securitatea juridică, o mai mare eficacitate sau complementaritate). În sensul prezentului punct, „valoarea adăugată a intervenției Uniunii” este valoarea ce rezultă din intervenția Uniunii care depășește valoarea ce ar fi fost obținută dacă ar fi acționat doar statele membre.

               1.4.3.
                     Învățăminte desprinse din experiențele anterioare similare

               1.4.4.
                     Compatibilitatea și posibila sinergie cu alte instrumente corespunzătoare

               1.5.
                     Durata și impactul financiar

               1.6.
                     Modul (modurile) de gestiune preconizat(e)

               1.7.
                     Modul (modurile) de gestiune preconizat(e)

               2.
                     MĂSURI DE GESTIUNE

                  2.1.
                     Dispoziții în materie de monitorizare și de raportare

                  2.2.
                     Sistemul (sistemele) de gestiune și de control

                  2.2.1.
                     Justificarea modului (modurilor) de gestiune, a mecanismului (mecanismelor) de punere în aplicare a finanțării, a modalităților de plată și a strategiei de control propuse

                  2.2.2.
                     Informații privind riscurile identificate și sistemul (sistemele) de control intern instituit(e) pentru atenuarea lor

                  2.2.3.
                     Estimarea și justificarea raportului cost-eficacitate al controalelor (raportul dintre costurile controalelor și valoarea fondurilor aferente gestionate) și evaluarea nivelurilor preconizate ale riscurilor de eroare (la plată și la închidere)

                  2.3.
                     Măsuri de prevenire a fraudelor și a neregulilor

               3.
                     IMPACTUL FINANCIAR ESTIMAT AL PROPUNERII/INIȚIATIVEI

                  3.1.
                     Rubrica din cadrul financiar multianual și linia (liniile) bugetară (bugetare) de cheltuieli propusă (propuse)

                  3.2.
                     Impactul estimat asupra cheltuielilor

                  3.2.1.
                     Sinteza impactului estimat asupra cheltuielilor

                  3.2.2.
                     Sinteza impactului estimat asupra creditelor cu caracter administrativ

                  3.2.3.
                     Contribuțiile terților

                  3.3.
                     Impactul estimat asupra veniturilor

               FIȘĂ FINANCIARĂ LEGISLATIVĂ

               1.
                     CADRUL PROPUNERII/INIȚIATIVEI

               1.1.
                     Titlul propunerii/inițiativei

                  Modificarea Regulamentului Parlamentului European și al Consiliului de înființare a Institutului European de Inovare și Tehnologie (EIT) și

                  Decizia Parlamentului European și a Consiliului de instituire a unei Agende strategice de inovare a Institutului European de Inovare și Tehnologie (EIT) pentru perioada 2021-2027

               1.2.
                     Domeniul (domeniile) de politică în cauză (clusterul de programe)

                  Orizont Europa, Programul-cadru pentru cercetare și inovare (2021-2027)

               1.3.
                     Obiectul propunerii/inițiativei:

               ◻ o acțiune nouă

               ◻ o acțiune nouă întreprinsă ca urmare a unui proiect-pilot/a unei acțiuni pregătitoare
                  7

               X prelungirea unei acțiuni existente

               ◻ o fuziune sau o redirecționare a uneia sau mai multor acțiuni către o altă/o nouă acțiune

               1.4.
                     Motivele propunerii/inițiativei

               1.4.1.
                     Cerința (cerințele) care trebuie îndeplinită (îndeplinite) pe termen scurt sau lung, inclusiv un calendar detaliat pentru punerea în aplicare a inițiativei

                  Institutul European de Inovare și Tehnologie (EIT) face parte integrantă din propunerea Comisiei privind programul Orizont Europa (2021-2027) în cadrul pilonului Europa inovatoare, dar are un temei juridic separat (Regulamentul EIT).

                  Propunerea privind Orizont Europa
                     8
                   a confirmat importanța și contribuția EIT și a CCI-urilor sale la îndeplinirea priorităților strategice ale UE în domeniul inovării. Aceasta propune bugetul EIT pentru perioada 2021-2027
                     9
                  , domeniul lui de aplicare, valoarea adăugată și principalele domenii de activitate, indicând totodată un rol revizuit al EIT în vederea consolidării contribuției sale la obiectivele programului Orizont Europa.

                  Inițiativa urmărește ca Regulamentul EIT să devină compatibil cu programul Orizont Europa și să îmbunătățească funcționarea EIT, ținând seama de lecțiile învățate în ultimii ani. Aceasta vizează, de asemenea, să propună o nouă agendă strategică de inovare (ASI), care stabilește strategia și prioritățile EIT pentru perioada 2021-2027 și îi definește obiectivele, acțiunile-cheie, rezultatele preconizate și resursele necesare.

                  Misiunea globală a EIT pentru perioada 2021-2027 este de a contribui la o creștere economică durabilă și la o competitivitate sustenabilă a Europei, prin consolidarea capacității de inovare a statelor membre și a Uniunii. EIT își îndeplinește misiunea promovând și integrând educația, inovarea și cercetarea la cele mai înalte standarde.

                  El va continua să funcționeze în principal prin intermediul comunităților sale de cunoaștere și inovare (CCI) care sunt parteneriate europene la scară largă care abordează provocări societale specifice. El va continua să consolideze ecosistemele de inovare din jurul lor prin promovarea integrării celor trei laturi ale triunghiului cunoașterii. Fiecare CCI își va menține structura organizatorică, bazată pe „centre de colocație”, și anume centre geografice care reunesc actorii triunghiului cunoașterii și care permit proximitatea geografică și o colaborare mai strânsă.

                  EIT va pune în aplicare activități care vizează:

                  (1)consolidarea ecosistemelor de inovare sustenabile în întreaga Europă;

                  (2) încurajarea dezvoltării de competențe antreprenoriale și de inovare din perspectiva învățării pe tot parcursul vieții și sprijinirea transformării antreprenoriale a instituțiilor de învățământ superior din UE;

                  (3)aducerea de noi soluții pe piață pentru provocările globale.

                  În procesul de realizare a activităților sale, EIT va crea sinergii și va aduce valoare adăugată în cadrul programului Orizont Europa. Punerea în aplicare va avea loc prin sprijinul acordat CCI-urilor și prin activitățile coordonate de EIT.

                  Sprijin pentru CCI-uri:

                  EIT va consolida cele opt CCI-uri existente, stimulând creșterea și impactul acestora și le va însoți în tranziția către viabilitatea financiară. Mai exact, sprijinul va viza primul val de trei CCI-uri lansate în 2009 (EIT Climate, EIT Digital și EIT InnoEnergy) ale căror acorduri-cadru de parteneriat se vor încheia după 2024.

                  EIT va lansa, de asemenea, două noi CCI-uri în domenii tematice specifice pentru a face față viitoarelor provocări și nevoi societale globale emergente (cereri de propuneri prevăzute pentru 2021 și 2024).

                  EIT va oferi sprijin CCI-urilor care au portofolii de activități ale triunghiului cunoașterii prin:

                  1- Activități de educație și formare cu componente antreprenoriale solide pentru formarea generației următoare de talente, inclusiv conceperea și punerea în aplicare a programelor cu eticheta EIT, în special la nivel de masterat și de doctorat (eticheta EIT);

                  2- Activități de sprijinire a inovării în vederea dezvoltării de produse și servicii care abordează o oportunitate specifică de afaceri;

                  3- Activități de creare și de sprijinire a întreprinderilor, cum ar fi programele accelerate care să îi ajute pe antreprenori să își transforme ideile în afaceri de succes și să își accelereze procesul de dezvoltare.

                  Activități coordonate de EIT:

                  EIT va urmări să sprijine instituțiile de învățământ superior să se integreze mai bine în lanțurile valorice și în ecosistemele de inovare. EIT va pune în aplicare, prin intermediul CCI-urilor sale, o acțiune de sprijin care va reuni în cadrul unor proiecte instituții de învățământ superior și alți actori-cheie din sfera inovării, cum ar fi întreprinderile, pentru a lucra pe domenii strategice de dezvoltare a capacităților. Partenerii vor împărtăși obiective comune și vor lucra împreună pentru obținerea unor rezultate reciproc avantajoase. Acțiunea va asigura o abordare favorabilă incluziunii pentru a atrage și alte instituții de învățământ superior decât cele partenere ale CCI-urilor, o abordare interdisciplinară și intersectorială și o legătură cu strategia de specializare inteligentă a Comisiei Europene, cu platformele tematice relevante și cu SIR a EIT.

                  Prin intermediul Mecanismului de inovare regională și al noilor activități coordonate de EIT, institutul își va spori raza de acțiune a inovării la nivel regional și impactul aferent.

               1.4.2.
                     Valoarea adăugată a intervenției Uniunii (aceasta poate rezulta din diferiți factori, de exemplu mai buna coordonare, securitatea juridică, o mai mare eficacitate sau complementaritate). În sensul prezentului punct, „valoarea adăugată a intervenției Uniunii” este valoarea ce rezultă din intervenția Uniunii care depășește valoarea ce ar fi fost obținută dacă ar fi acționat doar statele membre.

                  Motivele acțiunii la nivel european (ex ante)

                  Natura și amploarea provocărilor din domeniul inovării impun mobilizarea actorilor și a resurselor la scară europeană, prin promovarea colaborării transfrontaliere. Este necesar să se elimine barierele existente între discipline și de-a lungul lanțurilor valorice și să se stimuleze crearea unui mediu favorabil pentru un schimb eficace de cunoștințe și de expertiză, precum și pentru dezvoltarea și atragerea talentelor antreprenoriale.

                  Evaluarea impactului programului Orizont Europa a identificat deficiențe structurale specifice ale capacității de inovare a UE care trebuie abordate la nivelul UE și pe care urmează să se concentreze contribuțiile EIT. Mai exact, instituțiile europene de învățământ superior trebuie să stimuleze spiritul antreprenorial, să depășească granițele disciplinare și să instituționalizeze colaborări intense, fără caracter disciplinar la nivelul UE între mediul universitar și industrie. Accesul la antreprenori talentați, alături de accesul la servicii profesionale, la capital și la piețe la nivelul UE, precum și reunirea actorilor-cheie din domeniul inovării în jurul unui obiectiv comun reprezintă principalele ingrediente necesare pentru dezvoltarea unui ecosistem de inovare. Este necesară coordonarea eforturilor din întreaga UE, pentru a crea o masă critică de clustere și ecosisteme antreprenoriale interconectate la nivelul UE. Acest nivel de intensitate și amploare a intervenției depășește ceea ce pot face singure statele membre și necesită o intervenție la nivelul UE.

                  Valoarea adăugată pe care se preconizează că o va avea intervenția Uniunii (ex post)

                  Se preconizează că EIT își va îndeplini obiectivele pentru perioada 2021-2027, astfel cum se subliniază în propunerea privind programul Orizont Europa. Beneficiile specifice ale investițiilor UE în EIT vor avea drept rezultat:

                  - crearea de noi medii favorabile colaborării și inovării;

                  - capacități de inovare mai puternice ale mediului universitar și ale sectorului cercetării;

                  - o nouă generație de persoane cu spirit antreprenorial;

                  - crearea și dezvoltarea de întreprinderi inovatoare;

                  - o mai mare deschidere la nivel regional a activităților de inovare ale EIT.

               1.4.3.
                     Învățăminte desprinse din experiențele anterioare similare

                  EIT a fost înființat în 2008 pentru a aborda principalele provocări societale prin îmbunătățirea capacității și a performanței UE în materie de inovare. În 2017, evaluarea intermediară a EIT a concluzionat că EIT continuă să fie foarte relevant și că are o valoare adăugată evidentă la nivelul UE. Nu există niciun alt instrument care să construiască rețele de inovare la nivelul UE pentru educație, cercetare, întreprinderi și alte părți interesate.

                  EIT a creat un ecosistem de inovare în Europa, cu peste 1 200 de parteneri din mediul de afaceri, cercetare și educație, organizat în 8 comunități de cunoaștere și inovare (CCI-uri), răsfirate în peste 40 de centre de colocație. Peste 50 % din partenerii din mediul de afaceri (industria, IMM-urile și start-upurile) demonstrează că acest instrument este apropiat de piață. Comunitatea EIT obține rezultate: peste 600 de noi produse și servicii lansate pe piață, peste 1 250 de start-upuri și întreprinderi inovatoare care au beneficiat de sprijin, investiții externe în valoare de peste 890 de milioane EUR și peste 6 000 de locuri de muncă create. Primele cohorte de aproximativ 1 700 de absolvenți de cursuri de master cu eticheta EIT intră acum pe piața forței de muncă.

                  Faptul că EIT a fost conceput să fie un organism independent îi permite să fie flexibil, autonom, orientat spre afaceri și agil în procesul de luare a deciziilor. Timpul de obținere a unui grant este de 4 luni, pe când media este de 6 luni în cadrul programului Orizont 2020. Normele privind finanțarea competitivă, viabilitatea financiară și simplificarea stimulează inovarea în cadrul CCI-urilor. Costurile administrative ale EIT sunt foarte scăzute, reprezentând mai puțin de 2 % din bugetul total, comparativ cu media de 4,6 % raportată pentru programul Orizont 2020.

                  Pe perioada 2021-2027, principalele îmbunătățiri aduse EIT vor viza în special:

                  - simplificarea suplimentară a procedurilor pentru gestionarea eficientă a CCI-urilor (de exemplu, prin introducerea unui nou mecanism de cofinanțare, a granturilor multianuale etc.);

                  - sprijinirea unei mai bune integrări a instituțiilor de învățământ superior în lanțurile valorice și în ecosistemele de inovare;

                  - abordarea provocărilor mai globale prin lansarea a două noi CCI-uri;

                  - consolidarea deschiderii și a transparenței CCI-urilor și alinierea acestora la abordarea propusă pentru parteneriatele europene din cadrul programului Orizont Europa;

                  - creșterea impactului EIT la nivel regional și local și în special în țările cu o performanță mai scăzută în materie de inovare;

                  - creșterea vizibilității acțiunii EIT în statele membre și în afara lor;

                  - intensificarea sinergiilor și a complementarităților cu alte instrumente ale programului Orizont Europa și cu alte instrumente ale UE și ale statelor membre.

               1.4.4.
                     Compatibilitatea și posibila sinergie cu alte instrumente corespunzătoare

                  Bazându-se pe domeniul său vast de acțiune și pe rolul său specific, EIT este bine plasat pentru a crea sinergii și a oferi complementarități cu alte programe sau instrumente ale UE, inclusiv prin consolidarea sprijinului acordat CCI-urilor în cadrul activităților lor de planificare și de implementare. Lista neexhaustivă de mai jos oferă exemple concrete de cazuri în care EIT va contribui la sinergii pe termen mediu și lung în cadrul programului Orizont Europa și în afara acestuia.

                  Programul Orizont Europa: Se anticipează sinergii puternice între EIT și întregul program Orizont Europa. Mai exact, sinergiile cu EIC vor fi esențiale pentru impactul pilonului Europa inovatoare, precum și pentru sprijinul acordat ecosistemelor.

                  În cadrul pilonului [Provocări globale și competitivitate industrială], prin intermediul CCI-urilor sale, EIT poate colabora cu parteneriatele europene, poate contribui la misiuni, poate sprijini măsurile referitoare la cerere și poate furniza servicii de exploatare pentru a stimula transferul de tehnologie și pentru a accelera comercializarea rezultatelor obținute de clusterele tematice sau de alte parteneriate europene.

                  Programul Erasmus: Erasmus și EIT vor crea sinergii între comunitățile fiecăruia dintre ele. Cooperarea va fi orientată către asigurarea accesului pentru cursanții Erasmus care participă în cadrul instituțiilor de educație și formare partenere ale CCI-urilor la școlile de vară ale CCI-urilor sau la alte activități de formare relevante (de exemplu, pe tema spiritului antreprenorial și a gestionării inovării) și către stabilirea de contacte cu rețeaua absolvenților CCI-urilor.

                  Vor fi asigurate sinergii, acolo unde este posibil, cu inițiativa privind universitățile europene care ar putea contribui la integrarea activităților educaționale și de formare ale EIT în vederea obținerii unui impact sistemic.

                  Programul Europa digitală (DEP - Digital Europe Programme): Centrele de colocație ale CCI-urilor vor colabora cu centrele europene de inovare digitală pentru a sprijini transformarea digitală a industriei și a organizațiilor din sectorul public.

                  Fondurile politicii de coeziune (în special FEDR și fondurile ESI+): Prin centrele lor de colocație, CCI-urile EIT vor promova cooperarea regională și interregională între actorii triunghiului cunoașterii (educație, cercetare, întreprinderi) și autoritățile de management, în sinergie cu activitatea Comisiei Europene în materie de cooperare interregională și de investiții în prioritățile conexe de specializare inteligentă.

                  Programul InvestEU: CCI-urile EIT vor urmări să colaboreze cu Platforma de consiliere InvestEU pentru a oferi sprijin tehnic și asistență întreprinderilor susținute de CCI-uri în ceea ce privește pregătirea, dezvoltarea și punerea în aplicare a proiectelor.

                  Programul Europa Creativă: Programul va fi deosebit de relevant pentru activitățile unei viitoare CCI consacrate industriilor culturale și creative. Se vor crea sinergii și complementarități puternice cu acest program în domenii precum competențele creative, locurile de muncă și modelele de afaceri.

               1.5.
                     Durata și impactul financiar

               X durată limitată

               X
                     în vigoare de la [1/1]2021 până la [31/12]2027

               X
                     impact financiar din 2021 până în 2027 pentru creditele de angajament și din 2021 până în 2029 pentru creditele de plată.

               ◻ durată nelimitată

               punere în aplicare cu o perioadă de creștere în intensitate din AAAA până în AAAA,

               urmată de o perioadă de funcționare la capacitate maximă.

               1.6.
                     Modul (modurile) de gestiune preconizat(e)
                  10

               ◻ Gestiune directă asigurată de Comisie

               ◻ prin intermediul departamentelor sale, inclusiv al personalului din delegațiile Uniunii;

               ◻
                     prin intermediul agențiilor executive

               ◻ Gestiune partajată cu statele membre

               X Gestiune indirectă, cu delegarea sarcinilor de execuție bugetară:

               ◻ țărilor terțe sau organismelor pe care le-au desemnat acestea;

               ◻ organizațiilor internaționale și agențiilor acestora (a se preciza);

               ◻ BEI și Fondului european de investiții;

               X organismelor menționate la articolele 70 și 71 din Regulamentul financiar;

               ◻ organismelor de drept public;

               ◻ organismelor de drept privat cu misiune de serviciu public, cu condiția să prezinte garanții financiare adecvate;

               ◻ organismelor de drept privat dintr-un stat membru care sunt responsabile cu punerea în aplicare a unui parteneriat public-privat și care prezintă garanții financiare adecvate;

               ◻ persoanelor cărora li se încredințează executarea unor acțiuni specifice în cadrul PESC, în temeiul titlului V din TUE, și care sunt identificate în actul de bază relevant.

               Dacă se indică mai multe moduri de gestiune, a se furniza detalii suplimentare în secțiunea „Observații”.

               2.
                     MĂSURI DE GESTIUNE

               2.1.
                     Dispoziții în materie de monitorizare și de raportare

               A se preciza frecvența și condițiile aferente monitorizării și raportării.

                  EIT va aplica un cadru de evaluare și de monitorizare care permite flexibilitatea la toate nivelurile relevante și asigură coerența cu obiectivele generale ale programului Orizont Europa și cu impactul urmărit. În speță, se vor asigura legături de feedback între Comisie, EIT și CCI-uri pentru ca obiectivele să fie abordate într-un mod consecvent, coerent și eficient.

                  MONITORIZARE

                  Monitorizarea EIT va fi instituită pe următoarele niveluri:

                  1. Monitorizarea execuției bugetului său operațional, în principal prin CCI-uri, va fi una dintre sarcinile principale ale EIT. Comisia va lua parte la un proces comun de proiectare a tuturor instrumentelor relevante de analiză a impactului și de monitorizare elaborate sau aplicate de EIT pentru a asigura compatibilitatea și coerența cu sistemul global de monitorizare al programului Orizont Europa, inclusiv principalele căi de impact, cadrul de criterii pentru parteneriatele europene și procesul de planificare strategică.

                  EIT va avea responsabilitatea de a monitoriza cu regularitate performanța operațională și rezultatele CCI-urilor și de a-și adapta în mod continuu sistemele de monitorizare. Rezultatele acestei monitorizări vor fi luate în considerare în procesele de planificare a activităților CCI-urilor și în procesul decizional al EIT cu privire la alocarea bugetului și la pregătirea acordurilor-cadru de parteneriat și a acordurilor de grant specifice cu CCI-urile în calitate de beneficiari.

                  2. Monitorizarea activităților proprii ale EIT (realizări, rezultate și impactul activităților) va combina indicatori cantitativi și calitativi într-o perspectivă pe termen mediu. În urma acordării unei autonomii financiare depline EIT în ianuarie 2018, a fost semnat un memorandum de înțelegere între EIT și Comisie (DG EAC). Acest memorandum de înțelegere definește modalitățile de cooperare între acestea și modalitățile detaliate de asigurare a contribuției financiare de la bugetul general al Uniunii Europene către EIT.

                  Monitorizarea activităților EIT va urmări gradul de realizare a ASI și a documentului unic de programare prin analiza indicatorilor săi. De asemenea, va măsura, de exemplu, performanța EIT în ceea ce privește furnizarea de sprijin CCI-urilor, gestionarea proiectelor legate de activitățile coordonate de EIT, intensitatea și acoperirea activității de sensibilizare și de informare (numărul de ateliere și de evenimente pe tema celor mai bune practici), diseminarea și activitățile internaționale și impactul EIT asupra agendelor de politici europene mai ample în materie de inovare, cercetare și educație.

                  3.

                  Evaluările periodice ale activităților EIT, inclusiv ale celor gestionate prin intermediul CCI-urilor, vor fi efectuate de către Comisie în 2023 și 2026, în conformitate cu Regulamentul EIT și cu Regulamentul privind programul Orizont Europa. Aceste evaluări vor analiza eficacitatea, eficiența, relevanța, coerența și valoarea adăugată europeană a activităților EIT. Ele se vor baza pe evaluări externe independente și vor fi luate în considerare în evaluările intermediare și ex post ale întregului program Orizont Europa, în vederea asigurării unor sinergii între EIT și alte părți ale programului. În plus, Comisia poate în orice moment să efectueze evaluări suplimentare pe teme sau subiecte de importanță strategică. Sinergiile activităților planificate ale EIT cu alte programe ale UE ar trebui să fie asigurate prin evaluarea de către Comisie a documentului unic de programare al EIT.

                  RAPORTARE

                  EIT este un organism al Uniunii care primește o subvenție de la bugetul Uniunii Europene. Din perspectiva gestiunii financiare și a controlului financiar, EIT va fi tratat ca alte organisme instituite în temeiul tratatului. Acest lucru înseamnă că Acordul interinstituțional
                     11
                   dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară se aplică EIT.

                  . În ceea ce privește raportarea privind punerea în aplicare a sistemului de monitorizare:

                  • Documentul unic de programare al EIT adoptat anual conține un program de lucru multianual (n+3) și un program de lucru anual (n+1). Aceste programe de lucru stabilesc programarea strategică globală de la exercițiul financiar n+1 până la exercițiul financiar n+3, inclusiv obiectivele, rezultatele preconizate și indicatorii de performanță pentru a monitoriza îndeplinirea obiectivelor și rezultatele. În plus, documentul unic de programare va conține, printre altele, o estimare a veniturilor și cheltuielilor sale; un document de programare a resurselor; informații privind politica sa imobiliară; strategia de obținere a unei eficiente sporite și a sinergiilor; strategia privind sistemele de gestiune organizațională și de control intern, inclusiv strategia antifraudă a acestora, astfel cum a fost actualizată ultima dată, și o mențiune a măsurilor de prevenire a reapariției cazurilor de conflict de interese, de nereguli și de fraudă.

                  • Raportul anual de activitate pentru anul precedent (n-1) va include rezultatele procesului de monitorizare pentru n-1 și va descrie modul și măsura în care au fost atinse obiectivele. Raportul anual de activitate trebuie să țină seama de rapoartele privind costurile și performanța CCI-urilor aferente anului anterior (n-1) al activității lor.

                  Condițiile de raportare ale CCI-urilor au fost stabilite în temeiul acordului-cadru de parteneriat și al acordurilor de grant (raportare privind performanța și costurile). Pentru a spori eficiența și raportul cost-eficacitate și pe baza experienței dobândite de EIT în timpul punerii în aplicare a acordurilor de grant de către CCI-uri, în procesul de gestionare a granturilor se vor implementa o serie de măsuri de simplificare care vor avea drept obiective principale reducerea volumului de muncă administrativă pentru CCI-uri și creșterea calității datelor colectate.

               2.2.
                     Sistemul (sistemele) de gestiune și de control

               2.2.1.
                     Justificarea modului (modurilor) de gestiune, a mecanismului (mecanismelor) de punere în aplicare a finanțării, a modalităților de plată și a strategiei de control propuse

                  Ca organism integrat pe deplin în programul Orizont Europa, mecanismele de executare a fondurilor, modalitățile de plată și strategia de control propuse sunt aliniate la cele ale programului Orizont Europa pentru a se asigura că beneficiarii și părțile interesate au o abordare coerentă în ceea ce privește normele de eligibilitate și buna gestiune financiară.

                  Cu o rată de eroare aflată în mod constant sub 2 %, performanța EIT în perioada 2014-2020 este una dintre cele mai bune în familia cercetării și, datorită proiectării specifice, combină ratele de eroare scăzute cu o abordare în materie de control care, prin utilizarea atentă a externalizării, păstrează costurile controlului la un nivel scăzut, menținând în același timp eficacitatea și eficiența.

               2.2.2.
                     Informații privind riscurile identificate și sistemul (sistemele) de control intern instituit(e) pentru atenuarea lor

                  Ținând seama de necesitatea clară de a gestiona bugetul european într-un mod eficient și eficace și de a asigura o bună gestiune financiară, EIT dispune de un sistem de control intern pentru a oferi o asigurare rezonabilă că, pe parcursul perioadei multianuale de cheltuieli, eroarea este în limitele și chiar sub limitele propuse în programul Orizont Europa. Cadrul de control intern al EIT se va baza, de asemenea, pe: standardele de control intern ale Comisiei, procedurile proprii ale EIT, verificarea ex ante a 100 % din cheltuielile declarate ale CCI-urilor finanțate de EIT, certificatele de audit, certificarea ex ante a metodologiilor de declarare a costurilor, auditurile ex post pe un eșantion de cereri de plată, rezultatele proiectelor și evaluarea externă.

                  EIT a instituit structura organizațională și sistemele și procedurile interne de gestiune și de control adecvate pentru îndeplinirea sarcinilor EIT. Acest lucru a fost realizat în conformitate cu standardele adoptate de consiliul de conducere pe baza unor standarde echivalente stabilite de Comisie și ținând seama în mod corespunzător de riscurile asociate mediului de gestionare și de natura acțiunii finanțate.

                  Exercițiul de gestionare a riscurilor este efectuat în fiecare an pentru a atenua orice risc legat de punerea în aplicare a tuturor activităților EIT. În acest context, EIT ar trebui să țină seama, la stabilirea cadrului de control intern, de riscurile aferente activităților puse în aplicare, de caracteristicile specifice ale populației și de recurența beneficiarilor, de frecvența granturilor acordate și de dimensiunea tranzacțiilor, precum și de evitarea oricărei suprapuneri a finanțării.

                  O serie de măsuri de simplificare puse în aplicare începând cu 2014 au condus la reducerea ratelor de eroare. Rata de eroare detectată care rezultă din verificarea ex post a granturilor EIT se situează cu mult sub pragul de semnificație de 2 %.

                  Sistemul de control instituit de EIT oferă o asigurare rezonabilă cu privire la realizarea unei gestionări adecvate a riscurilor legate de eficacitatea și eficiența operațiunilor, asigurând legalitatea și regularitatea tranzacțiilor subiacente și atingând un echilibru între încredere și control. Parte integrantă a sistemului de control pus în aplicare de EIT, strategia de audit se bazează pe auditul financiar al unui eșantion reprezentativ de cheltuieli din întregul buget al EIT, în special prin intermediul granturilor anuale acordate CCI-urilor în fiecare an. Acest eșantion reprezentativ poate fi completat de o selecție bazată pe o evaluare a riscurilor asociate cheltuielilor în timpul verificării ex ante a 100 % dintre cererile de plată, iar experiența dobândită va fi utilizată în cadrul evaluării cadrului de control al evaluării riscurilor pentru execuția granturilor. Auditurile cheltuielilor vor continua să se facă coerent, în conformitate cu principiile economisirii, eficienței și eficacității.

                  În ceea ce privește cadrul său de control intern, EIT a creat o strategie globală, inclusiv o structură de supraveghere, privind punerea în aplicare a proceselor de control intern care sprijină întregul ciclu de viață al cheltuielilor. Conducerea sa superioară se asigură că această strategie globală este acceptată în mod oficial de consiliul de conducere și că este implementată. Principalele elemente ale acestei strategii sunt exercițiul de planificare și de raportare care respectă standardele Comisiei și care este legat de abordarea gestionării riscurilor. În plus, EIT a elaborat și o serie de proceduri standard de operare (PSO). PSO sunt instrucțiuni detaliate, scrise, menite să asigure uniformitatea performanței unui proces specific; instrucțiunile acoperă de obicei mai multe sarcini sau domenii din cadrul EIT, al unei unități, al unei secțiuni sau al echipelor.

                  Certificatele de audit privind situațiile financiare sunt furnizate de CCI-uri și de diferiți parteneri, iar, prin intermediul lor, auditorii independenți subcontractați de EIT certifică legalitatea și conformitatea sumelor declarate în rapoartele financiare.

               2.2.3.
                     Estimarea și justificarea raportului cost-eficacitate al controalelor (raportul dintre costurile controalelor și valoarea fondurilor aferente gestionate) și evaluarea nivelurilor preconizate ale riscurilor de eroare (la plată și la închidere)

                  Pe baza celei mai recente estimări, costul controalelor EIT este sub 3 % din fondurile gestionate, cu un risc de eroare de 1 %. Măsurile corective sunt aplicate în mod normal prin intermediul certificatelor privind situațiile financiare și al auditurilor ex post. Combinația dintre dimensiunea redusă și eficacitatea și eficiența externalizării permite menținerea costurilor aferente controalelor la un nivel scăzut și obținerea unui nivel de asigurare suficient, astfel cum o demonstrează recentele declarații de asigurare ale Curții de Conturi Europene.

               2.3.
                     Măsuri de prevenire a fraudelor și a neregulilor

               A se preciza măsurile de prevenire și de protecție existente sau preconizate, de exemplu din strategia antifraudă.

                  EIT ia măsurile corespunzătoare pentru a se asigura că interesele financiare ale Uniunii sunt protejate.

                  EIT este hotărât să lupte împotriva fraudei în toate etapele procesului de gestionare a granturilor și ale altor activități puse în aplicare. Toate deciziile adoptate și contractele încheiate de EIT prevăd în mod explicit că Oficiul European de Luptă Antifraudă (OLAF) și Curtea de Conturi pot desfășura inspecții la fața locului ale documentelor tuturor contractanților și subcontractanților care au primit fonduri din partea Uniunii, inclusiv la sediul beneficiarilor finali.

                  Din 2015 EIT are o strategie antifraudă în conformitate cu cea a Comisiei și își îmbunătățește în mod continuu măsurile de prevenire și de detectare a fraudei.

               3.
                     IMPACTUL FINANCIAR ESTIMAT AL PROPUNERII/INIȚIATIVEI

               3.1.
                     Rubrica din cadrul financiar multianual și linia (liniile) bugetară (bugetare) de cheltuieli propusă (propuse)

                        Linia bugetară

                        Tipul
                        de cheltuieli

                        Contribuție

                        01.010101 Cheltuieli legate de funcționarii și agenții temporari care pun în aplicare programe de cercetare și inovare – Orizont Europa

                        01.010102 Personal extern care pune în aplicare programe de cercetare și inovare – Orizont Europa

                        01.010103 Alte cheltuieli de gestiune pentru programele de cercetare și inovare – Orizont Europa

                        Rubrica I. Piața unică, inovare și sectorul digital

                        Nedif.
                           12

                        din partea țărilor AELS
                           13

                        din partea țărilor candidate
                           14

                        din partea țărilor terțe

                        în sensul articolului 21 alineatul (2) litera (b) din Regulamentul financiar

                        01.02.03.XX Institutul European de Inovare și Tehnologie (EIT)

                        Dif.

                        DA

                        DA

                        DA

                        NU

               3.2.
                     Impactul estimat asupra cheltuielilor

               3.2.1.
                     Sinteza impactului estimat asupra cheltuielilor

               milioane EUR (cu trei zecimale)

                        Rubrica din cadrul financiar multianual

                        I

                        Rubrica I. Piața unică, inovare și sectorul digital

                        2021

                        2022

                        2023

                        2024

                        2025

                        2026

                        2027

                        După 2027

                        TOTAL

                        Titlul I Bugetul EIT (cheltuieli cu personalul)
                           15

                        Angajamente = Plăți

                        (1)

                        5,413

                        5,588

                        5,768

                        5,954

                        6,147

                        6,346

                        6,551

                        41,767

                        Titlul II Bugetul EIT (cheltuieli de infrastructură și de funcționare)

                        Angajamente = Plăți

                        (2)

                        1,309

                        1,335

                        1,362

                        1,389

                        1,417

                        1,445

                        1,474

                        9,732

                        Titlul III Bugetul EIT (cheltuieli de funcționare). Credite operaționale (repartizate în funcție de liniile bugetare enumerate la punctul 3.1)

                        Angajamente

                        (3)

                        386,423

                        394,190

                        402,088

                        410,155

                        418,460

                        426,790

                        435,394

                        2 873,500

                        Plăți

                        (4)

                        270,496

                        391,860

                        399,719

                        407,735

                        415,969

                        424,291

                        432,813

                        130,618

                        2 873,500

                        01.02.03.XX Institutul European de Inovare și Tehnologie (EIT) – Credite operaționale

                        Angajamente

                        (5)=(1)+ (2) +(3)

                        393,145

                        401,113

                        409,218

                        417,499

                        426,024

                        434,581

                        443,419

                         2 925,000

                        Plăți

                        (6)=(1)+(2)+(4)

                        277,218

                        398,783

                        406,849

                        415,079

                        423,533

                        432,082

                        440,838

                        130,618

                        2 925,000

                        01.010101 Cheltuieli legate de funcționarii și agenții temporari care pun în aplicare programe de cercetare și inovare – Orizont Europa

                        Angajamente = Plăți

                        (7)

                        0,527

                        0,545

                        0,565

                        0,584

                        0,605

                        0,626

                        0,648

                        4,100

                        01.010102 Personal extern care pune în aplicare programe de cercetare și inovare – Orizont Europa

                        Angajamente = Plăți

                        (8)

                        0,108

                        0,110

                        0,113

                        0,115

                        0,117

                        0,119

                        0,122

                        0,804

                        01.010103 Alte cheltuieli de gestiune pentru programele de cercetare și inovare – Orizont Europa

                        Angajamente = Plăți

                        (9)

                        9,445

                        9,629

                        9,816

                        10,006

                        10,202

                        10,398

                        10,600

                        70,096

                        Credite cu caracter administrativ finanțate din bugetul programului
                           16

                        Angajamente = Plăți

                        (10)=(7)+ (8) +(9)

                        10,081

                        10,285

                        10,493

                        10,705

                        10,924

                        11,143

                        11,370

                        75,000

                        TOTAL credite la RUBRICA 1 din cadrul financiar multianual pentru EIT

                        Angajamente

                        (11) =(5)+(10)

                        403,226

                        411,398

                        419,711

                        428,204

                        436,948

                        445,724

                        454,789

                        3 000,000

                        Plăți

                        (12)=(6)+(10)

                        287,299

                        409,068

                        417,342

                        425,784

                        434,456

                        443,225

                        452,208

                        130,618

                        3 000,000

                        Rubrica din cadrul financiar multianual

                        7

                        „Cheltuieli administrative”

               Această secțiune ar trebui completată utilizând „datele din buget care au caracter administrativ” care trebuie introduse mai întâi în

                  anexa la fișă financiară legislativă

               , încărcată în DECIDE pentru consultarea interservicii.

               milioane EUR (cu trei zecimale)

                        Comisia Europeană

                        2021

                        2022

                        2023

                        2024

                        2025

                        2026

                        2027

                        După 2027

                        TOTAL

                        TOTAL credite la RUBRICA 7 din cadrul financiar multianual pentru EIT

                        (Total angajamente = Total plăți)

               milioane EUR (cu trei zecimale)

                        2021

                        2022

                        2023

                        2024

                        2025

                        2026

                        2027

                        După 2027

                        TOTAL

                        TOTAL credite
                         în cadrul RUBRICILOR
                            din cadrul financiar multianual pentru EIT

                        Angajamente

                        403,226

                        411,398

                        419,711

                        428,204

                        436,948

                        445,724

                        454,789

                        3 000,000

                        Plăți

                        287,299

                        409,068

                        417,342

                        425,784

                        434,456

                        443,225

                        452,208

                        130,618

                        3 000,000

               3.2.2.
                     Sinteza impactului estimat asupra creditelor cu caracter administrativ

               ◻
                     Propunerea/inițiativa nu implică utilizarea de credite cu caracter administrativ

               X
                     Propunerea/inițiativa implică utilizarea de credite cu caracter administrativ, conform explicațiilor de mai jos:

               milioane EUR (cu trei zecimale)

                        Ani

                        2021

                        2022

                        2023

                        2024

                        2025

                        2026

                        2027

                        TOTAL

                        RUBRICA 7
                         din cadrul financiar multianual

                        Resurse umane

                        Alte cheltuieli administrative

                        Subtotal RUBRICA 7
                        din cadrul financiar multianual

                        În afara RUBRICII 7
                        din cadrul financiar multianual

                        Resurse umane. Linia 01.010101 Funcționari și agenți temporari care pun în aplicare programe de cercetare și inovare – Orizont Europa

                        0,527

                        0,545

                        0,565

                        0,584

                        0,605

                        0,626

                        0,648

                        4,100

                        Resurse umane. Linia 01.010102 Personal extern care pune în aplicare programe de cercetare și inovare – Orizont Europa

                        0,108

                        0,110

                        0,113

                        0,115

                        0,117

                        0,119

                        0,122

                        0,804

                        Linia 01.010103 Alte cheltuieli de gestiune pentru programele de cercetare și inovare –Orizont Europa

                        9,445

                        9,629

                        9,816

                        10,006

                        10,202

                        10,398

                        10,600

                        70,096

                        Subtotal
                         în afara RUBRICII 7
                         din cadrul financiar multianual

                        10,081

                        10,285

                        10,493

                        10,705

                        10,924

                        11,143

                        11,370

                        75,000

                        TOTAL

                        10,081

                        10,285

                        10,493

                        10,705

                        10,924

                        11,143

                        11,370

                        75,000

               Necesarul de credite pentru resursele umane și pentru alte cheltuieli cu caracter administrativ va fi acoperit de creditele direcției generale (DG) respective care sunt deja alocate pentru gestionarea acțiunii și/sau au fost redistribuite intern în cadrul DG-ului respectiv, completate, după caz, cu resurse suplimentare care ar putea fi alocate DG-ului care gestionează acțiunea în cadrul procedurii anuale de alocare și ținând seama de constrângerile bugetare.

               3.2.2.1
                     Necesarul de resurse umane estimat
                  17

               ◻
                     Propunerea/inițiativa nu implică utilizarea de resurse umane.

               X
                     Propunerea/inițiativa implică utilizarea de resurse umane, conform explicațiilor de mai jos:

               Estimări în echivalent normă întreagă

                        Ani

                        2021

                        2022

                        2023

                        2024

                        2025

                        2026

                        2027

                        •Posturi din schema de personal (funcționari și agenți temporari)

                        La sediu și în reprezentanțele Comisiei

                        4

                        4

                        4

                        4

                        4

                        4

                        4

                        În delegații

                        Cercetare

                        •Personal extern (în echivalent normă întreagă: ENI) - AC, AL, END, INT și JED
                           18

                        Rubrica 7

                        Finanțare de la RUBRICA 7 din cadrul financiar multianual

                        - la sediu

                        - în delegații

                        Finanțare din pachetul financiar al programului
                           19

                        - la sediu

                        2

                        2

                        2

                        2

                        2

                        2

                        2

                        - în delegații

                        Cercetare

                        Altele (a se preciza)

                        TOTAL

                        6

                        6

                        6

                        6

                        6

                        6

                        6

               Necesarul de resurse umane va fi asigurat din efectivele de personal ale DG-ului în cauză alocate deja pentru gestionarea acțiunii și/sau redistribuite intern în cadrul DG-ului, completate, după caz, cu resurse suplimentare ce ar putea fi acordate DG-ului care gestionează acțiunea în cadrul procedurii anuale de alocare și ținând seama de constrângerile bugetare.

               Descrierea sarcinilor care trebuie efectuate:

                        Funcționari și personal temporar

                        - Pregătirea avizului Comisiei cu privire la documentul unic de programare;

                        - Pregătirea poziției observatorului Comisiei la reuniunile consiliului de conducere al EIT;

                        - Pregătirea deciziei Comisiei de numire a membrilor consiliului de conducere al EIT;

                        - Coordonarea generală cu alte servicii ale Comisiei și coordonarea și alinierea la alte inițiative ale UE, în special la programul Orizont Europa;

                        - Pregătirea poziției Comisiei în cadrul platformei părților interesate ale EIT;

                        - Pregătirea poziției Comisiei în cadrul „grupului de reprezentanți ai statelor membre”;

                        - Organizarea reuniunilor anuale între CCI-urile EIT și serviciile Comisiei;

                        - Acțiuni întreprinse ca urmare a cererilor de propuneri pentru noi CCI-uri;

                        - Monitorizarea și evaluarea EIT;

                        - Asigurarea conformității diplomelor cu eticheta EIT cu acțiunile întreprinse în contextul Spațiului învățământului superior;

                        - Sarcini legate de pregătirea proceselor Comisiei referitoare la ciclul de planificare strategică și de programare (RAA ...) și la gestionarea bugetului;

                        - Acțiuni întreprinse ca urmare a auditurilor efectuate de Structura de Audit Intern (IAC) și de Serviciul de Audit Intern (IAS), precum și de Curtea de Conturi Europeană (CCE).

                        Personal extern

                        - Contribuție la pregătirea avizului Comisiei cu privire la documentul unic de programare;

                        - Contribuția la coordonarea generală cu alte servicii ale Comisiei și coordonarea și alinierea la alte inițiative ale UE, în special la programul Orizont Europa;

                        - Contribuția poziției Comisiei în cadrul platformei părților interesate ale EIT;

                        - Contribuția poziției Comisiei în cadrul „grupului de reprezentanți ai statelor membre”;

                        - Contribuția la organizarea reuniunilor anuale între CCI-urile EIT și serviciile Comisiei;

                        - Acțiuni întreprinse ca urmare a cererilor de propuneri pentru noi CCI-uri;

                        - Contribuția la asigurarea conformității diplomelor cu eticheta EIT cu acțiunile întreprinse în contextul Spațiului învățământului superior;

                        - Contribuția la pregătirea proceselor Comisiei referitoare la ciclul de planificare strategică și de programare (RAA) și la buget;

                        - Contribuția la acțiunile întreprinse ca urmare a auditurilor (IAC, IAS și CCE).

               3.2.2.2
                     Cerințe privind necesarul estimat de resurse umane în Institutul European de Inovare și Tehnologie (EIT)

               Estimări în echivalent normă întreagă

                        EIT (la Budapesta)

                        2021

                        2022

                        2023

                        2024

                        2025

                        2026

                        2027

                        Funcționari ai Comisiei

                        din care AD

                        din care AST

                        din care AST-SC

                        Agenți temporari

                        din care AD

                        40

                        40

                        40

                        40

                        40

                        40

                        40

                        din care AST

                        5

                        5

                        5

                        5

                        5

                        5

                        5

                        din care AST-SC

                        Agenți contractuali

                        23

                        23

                        23

                        23

                        23

                        23

                        23

                        Experți naționali detașați

                        2

                        2

                        2

                        2

                        2

                        2

                        2

                        Total

                        70

                        70

                        70

                        70

                        70

                        70

                        70

               Descrierea sarcinilor care trebuie efectuate:

                        Funcționari și personal temporar

                        - Bugetul EIT, planificare și raportare;

                        - Agenda de simplificare a EIT;

                        - Pregătirea noilor valuri de desemnare și selectare a CCI-urilor;

                        - Coordonarea și alinierea la alte inițiative ale UE, în special la programul Orizont Europa;

                        - Platforma părților interesate ale EIT;

                        - „Grupul de reprezentanți ai statelor membre”;

                        - Pregătirea reuniunilor consiliului de conducere al EIT și ale comitetului executiv al EIT;

                        - Organizarea de reuniuni și audieri între EIT și CCI-uri;

                        - Consolidarea CCI-urilor existente;

                        - Monitorizarea și evaluarea CCI-urilor și a activităților coordonate de EIT;

                        - Impactul EIT prin schimb de cunoștințe, diseminare, comunicare și expunere internațională;

                        - Conceperea și gestionarea activităților coordonate de EIT;

                        - Promovarea cooperării și a sinergiilor între CCI-uri;

                        - Conceperea și coordonarea activităților de învățământ întreprinse de CCI-uri;

                        - Implementarea comunicării EIT;

                        - Lansarea și monitorizarea cererilor de propuneri pentru CCI-uri;

                        - Gestionarea auditurilor (serviciul de audit intern, structura de audit intern și Curtea de Conturi Europeană).

                        Personal extern

                        - Contribuția la pregătirea noilor valuri de desemnare și selectare a unor noi CCI-uri;

                        - Contribuția la agenda antreprenorială și de educație a EIT;

                        - Contribuția la platforma părților interesate ale EIT;

                        - Contribuția la „grupul de reprezentanți ai statelor membre”;

                        - Contribuția la pregătirea reuniunilor consiliului de conducere al EIT și ale comitetului executiv al EIT;

                        - Contribuția la asigurarea conformității diplomelor cu eticheta EIT cu acțiunile întreprinse în contextul Spațiului învățământului superior;

                        - Contribuția la implementarea comunicării EIT;- Contribuția la gestionarea activităților coordonate de EIT;

                        - Contribuția la monitorizarea și evaluarea CCI-urilor și a activităților coordonate de EIT.

               3.2.3.
                     Contribuțiile terților

               Propunerea/inițiativa:

               ◻
                     nu prevede cofinanțare din partea terților

                X prevede cofinanțare din partea terților, estimată mai jos:

               Credite în milioane EUR (cu trei zecimale)

                        Ani

                        2021

                        2022

                        2023

                        2024

                        2025

                        2026

                        2027

                        TOTAL

                        A se preciza organismul care asigură cofinanțarea

                        TOTAL credite cofinanțate
                           20

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               3.3.
                     Impactul estimat asupra veniturilor

               ◻
                     Propunerea/inițiativa nu are impact financiar asupra veniturilor.

               X
                     Propunerea/inițiativa are următorul impact financiar:

               ◻
                     asupra resurselor proprii

               X
                     asupra altor venituri

               vă rugăm să precizați dacă veniturile sunt alocate unor linii de cheltuieli ◻

               milioane EUR (cu trei zecimale)

                        Linia bugetară pentru venituri:

                        Impactul propunerii/inițiativei

                        2021

                        2022

                        2023

                        2024

                        2025

                        2026

                        2027

                        Postul 6013

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               Pentru veniturile alocate, a se preciza linia (liniile) bugetară (bugetare) de cheltuieli afectată (afectate).

                  01.02XX Credite care provin din contribuții ale unor terți

               Alte observații (de exemplu, metoda/formula utilizată pentru calcularea impactului asupra veniturilor sau orice alte informații).

                  Țările terțe pot contribui la program prin intermediul unor acorduri de asociere. Condițiile care determină nivelul contribuției financiare vor fi stabilite în acordurile de asociere încheiate cu fiecare țară și vor asigura o corecție automată a oricărui dezechilibru semnificativ comparativ cu suma pe care entitățile stabilite în țara asociată o primesc prin participarea la program, ținând seama de costurile de gestionare a programului.

                     (1)

                        Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie (JO L 97, 9.4.2008, p. 1). Modificat prin Regulamentul (UE) nr. 1292/2013 al Parlamentului European și al Consiliului din 11 decembrie 2013 (JO L 347, 11.12.2013, p. 174).

                     (2)

                        Propunere de regulament al Parlamentului European și al Consiliului de instituire a programului-cadru pentru cercetare și inovare Orizont Europa și de stabilire a normelor sale de participare și de diseminare. COM(2018) 435 final.

                     (3)

                        Actuala ASI acoperă perioada 2014-2020.

                     (4)

                        ICF (2017), Evaluare, p. 36.

                     (5)

                        JO L 97, 9.4.2008, p. 1.

                     (6)

                        Trimitere la Regulamentul EIT reformat adoptat.

                     (7)

                        Astfel cum se menționează la articolul 58 alineatul (2) litera (a) sau (b) din Regulamentul financiar.

                     (8)

                        COM(2018) 435 final.

                     (9)

                        Articolul 9 alineatul (2) litera (c) punctul (2).

                     (10)

                        Explicații detaliate privind modurile de gestiune, precum și trimiterile la Regulamentul financiar sunt disponibile pe site-ul BudgWeb:
                  https://myintracomm.ec.europa.eu/budgweb/EN/man/budgmanag/Pages/budgmanag.aspx

                     (11)

                        COM (2018) 323 final, 2.5.2018

                     (12)

                        Dif. = credite diferențiate / Nedif. = credite nediferențiate.

                     (13)

                        AELS: Asociația Europeană a Liberului Schimb.

                     (14)

                        Țările candidate și, după caz, candidații potențiali din Balcanii de Vest.

                     (15)

                        Costurile aferente personalului EIT și titlului II au fost calculate aplicând coeficientul de corecție pentru HU (71,9), astfel cum se indică la pagina 16, tabelul 5 din
                  https://ec.europa.eu/eurostat/documents/6939681/7070380/Annualreport2018.pdf/97053a94-29eb-4e93-8883-e826426e3d55

                     (16)

                        Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă. Aceasta reprezintă valoarea maximă din suma alocată EIT în cadrul programului, care urmează să fie destinată cheltuielilor administrative ale Comisiei.

                     (17)

                        Aceste cifre sunt aliniate la situația financiară legislativă globală a programului Orizont Europa, care include numai personalul autorizat efectiv în 2020 în cadrul direcțiilor generale, dar nu aduce atingere eventualelor necesități specifice ale personalului care lucrează pentru EIT pentru perioada 2021-2027.

                     (18)

                        AC= agent contractual; AL= agent local; END = expert național detașat; INT = personal pus la dispoziție de agenți de muncă temporară; JPD = tânăr profesionist în delegații.

                     (19)

                        Subplafonul pentru personal extern acoperit din creditele operaționale (fostele linii „BA”).

                     (20)

                        Acordurile bilaterale de asociere nu sunt încă stabilite. Contribuțiile din partea țărilor asociate se vor adăuga la sumele prezentate în prezenta fișă financiară legislativă.

    ---documentbreak---

               COMISIA EUROPEANĂ
            Bruxelles, 11.7.2019
            COM(2019) 330 final
            ANEXĂ
            la
            propunerea de Decizie a Parlamentului European și a Consiliului
            privind Agenda strategică de inovare a Institutului European de Inovare și Tehnologie (EIT) 2021-2027: stimularea talentului și a capacității de inovare a Europei
            {SEC(2019) 275 final} - {SWD(2019) 330 final} - {SWD(2019) 331 final}

               ANEXĂ

               Cuprins

               1.Introducere

               1.1.EIT: un instrument fundamental al UE în materie de inovare

               1.2.Principalele puncte forte

               1.3.Principalele provocări

               2.Se ridică ștacheta: EIT în perioada 2021-2027

               2.1.Obiective

               2.2.Poziționarea în cadrul programului Orizont Europa

               3.Stimularea talentului și a capacității de inovare a Europei

               3.1.Comunități ale cunoașterii și inovării

               3.2.Sprijinirea capacității de inovare a învățământului superior

               3.3.Activități orizontale ale EIT

               3.4.Funcționarea în practică

               3.5.Sinergii și complementarități cu alte programe

               4.Resurse

               4.1.Nevoi bugetare

               4.2.Impact (monitorizare și evaluare)

               5.Anexa 1A

               6.Anexa 1B

               1.Introducere

               Prezenta Agendă strategică de inovare (ASI) stabilește strategia și prioritățile Institutului European de Inovare și Tehnologie (EIT) pentru perioada 2021-2027. Ea reprezintă principalul document de politică al EIT în cursul următoarei perioade de programare și definește obiectivele acestuia, acțiunile-cheie, rezultatele preconizate și resursele necesare. ASI asigură alinierea necesară a EIT la [propunerea privind programul Orizont Europa], care este programul-cadru al Uniunii de sprijinire a cercetării și inovării pentru perioada 2021-2027. De asemenea, agenda asigură sinergii și complementarități adecvate între activitățile EIT și alte inițiative, politici și instrumente ale Uniunii.

               ASI 2021-2027 se bazează pe evaluarea impactului efectuată de Comisia Europeană. Ea ia în considerare proiectul de ASI transmis de consiliul de conducere al EIT Comisiei Europene la 20 decembrie 2017, în conformitate cu Regulamentul EIT
                  1
               . Aceasta reflectă și noua [propunere privind programul Orizont Europa] a Comisiei Europene din iunie 2018, în special, rolul esențial al EIT ca parte a pilonului [Inovare deschisă] (pilonul III), precum și contribuția sa la abordarea provocărilor globale, inclusiv la țintele fixate pentru obiectivele climatice și la competitivitatea industrială europeană (pilonul II), precum și la excelența științifică (pilonul I). ASI se întemeiază pe lecțiile învățate în ultimii ani de funcționare a EIT și pe rezultatele unui proces extins de consultare cu principalele părți interesate.

               ASI ține seama de planificarea strategică a programului Orizont Europa pentru a asigura alinierea la activitățile programului-cadru, la alte programe relevante ale Uniunii și coerența cu prioritățile și angajamentele UE și pentru a spori complementaritatea și sinergiile cu programele și prioritățile de finanțare naționale și regionale.

               1.1.EIT: un instrument fundamental al UE în materie de inovare

               EIT a fost înființat în 2008 pentru a contribui la o creștere economică durabilă și o competitivitate sustenabilă, prin consolidarea capacității de inovare a statelor membre și a Uniunii Europene. EIT a deschis calea pentru integrarea educației, a mediului de afaceri și a cercetării (triunghiul cunoașterii), punând un accent puternic pe talentul antreprenorial și pe competențele de inovare. Evaluarea intermediară a EIT din 2018 a confirmat că raționamentul care stă la baza instituirii EIT rămâne valabil și că modelul de integrare a triunghiului cunoașterii bazată pe inovare continuă să fie relevant.

               La un deceniu de la instituirea EIT, ritmul inovării s-a accelerat foarte mult. Inovarea remodelează sectoarele economice, perturbând întreprinderile existente și creând oportunități fără precedent. Odată cu schimbările ordinii economice mondiale și cu o concurență internațională în creștere, sporește și dependența UE de talente, dar și capacitatea ei de inovare. Co-designul, colaborarea și cocrearea interdisciplinare și între sectorul educației, al afacerilor și al cercetării nu au fost niciodată așa de importante ca acum pentru a contribui la abordarea provocărilor globale legate de schimbările climatice și de utilizarea nesustenabilă a resurselor naturale, de transformarea digitală, de schimbările demografice sau de viitorul asistenței medicale și al hranei.

               Prin [propunerea privind programul Orizont Europa] pentru un nou program-cadru de sprijinire a cercetării și inovării pentru perioada 2021-2027, Comisia Europeană s-a angajat ferm să sporească potențialul de inovare al Europei pentru a putea răspunde provocărilor viitoare. Rolul specific al EIT în stimularea inovării prin reunirea întreprinderilor, a educației, a cercetării, a autorităților publice și a societății civile este consolidat prin poziționarea sa în [pilonul Europa inovatoare] din cadrul [propunerii privind programul Orizont Europa]. [Propunerea privind programul Orizont Europa] reflectă ambiția tot mai mare a UE în materie de inovare și necesitatea de a obține rezultate în acest domeniu.

               1.2.Principalele puncte forte

               De la înființarea sa, EIT s-a afirmat treptat ca instrument de succes în abordarea provocărilor societale. EIT funcționează în principal prin intermediul comunităților de cunoaștere și inovare (CCI), care sunt parteneriate europene la scară largă între organizații din domeniul educației și formării, al afacerilor și al cercetării. În prezent, există opt CCI-uri care operează în următoarele domenii: schimbări climatice, transformare digitală, energie, hrană, sănătate, materii prime, mobilitate urbană și producția cu valoare adăugată (a se vedea figura 2).

               Fiecare CCI este organizată în jurul a cinci până la zece centre de colocație (CLC
                  2
               ), menite să acționeze ca centre geografice pentru integrarea practică a triunghiului cunoașterii. Ele sunt organizate și structurate în funcție de contextul lor național și regional în materie de inovare și se bazează pe o rețea paneuropeană de laboratoare, birouri sau campusuri existente ale unor parteneri de bază ai CCI-urilor.

               CCI-urile urmăresc să gestioneze portofolii de activități legate de triunghiul cunoașterii prin:

               ·Activități de educație și formare cu componente antreprenoriale solide pentru formarea generației următoare de talente, inclusiv conceperea și punerea în aplicare a programelor care au primit eticheta EIT
                  3
               , în special la nivel de masterat și de doctorat;

               ·Activități de sprijinire a inovării în vederea dezvoltării de produse, procese și servicii inovatoare care abordează o oportunitate specifică de afaceri;

               ·Activități de creare și de sprijinire a întreprinderilor, cum ar fi programele accelerate care să îi ajute pe antreprenori să își transforme ideile în afaceri de succes și să își accelereze procesul de dezvoltare.

               CCI-urile reprezintă ecosisteme de inovare dinamice care produc o gamă largă de rezultate (a se vedea figura 1 de mai jos).

               Figura 1: Rezultatele EIT actualizate, sursă: EIT

               Educația și formarea, dezvoltarea talentelor și a competențelor se află în centrul modelului EIT. Nicio altă acțiune a UE privind inovarea nu include învățământul superior în lanțul valoric al inovării așa cum o face EIT. Agenda de educație a EIT este esențială pentru dezvoltarea unor inovatori cu un spirit antreprenorial puternic și foarte competenți. Până în 2017, mai mult de 1 700 de absolvenți au încheiat cu succes un master și/sau un program de doctorat cu eticheta EIT, în timp ce mii de persoane au participat la activități și formate de educație antreprenorială și inovatoare.

               EIT se distinge de alte instrumente de inovare prin accentul pe care îl pune pe provocările globale prin integrarea triunghiului cunoașterii. Acordând granturi pentru perioade de până la 15 ani CCI-urilor, EIT își îndeplinește obiectivul pe termen lung de a răspunde provocărilor globale prin produse și servicii inovatoare și de a aduce beneficii concrete societății și cetățenilor noștri. EIT a fixat, de asemenea, pentru CCI-uri obiectivul de a deveni viabile din punct de vedere financiar după 15 ani, caracteristică unică ce îl face să fie un instrument de inovare axat pe întreprinderi și pe rezultate. În acest context, CCI-urile trebuie să elaboreze și să pună în aplicare strategii prin care să obțină venituri pentru a-și putea menține ecosistemul de inovare și după perioada acoperită de acordul de grant.

               Abordarea EIT contribuie la producerea atât a inovațiilor graduale, cât și a celor disruptive, pentru a remedia în mod eficient eșecurile pieței și pentru a contribui la transformarea industriilor. Ea permite crearea de strategii de afaceri pe termen lung pentru abordarea provocărilor globale și ajută la crearea condițiilor-cadru esențiale pentru ca un ecosistem de inovare care funcționează bine să se dezvolte și pentru ca inovarea să prospere.

               EIT oferă o platformă eficientă și eficace pentru lansarea, extinderea și gestionarea CCI-urilor cu puternice efecte de rețea și efecte de propagare pozitive (a se vedea figura 2 de mai jos). Primul val de CCI-uri (EIT Digital, EIT Climate și EIT InnoEnergy), lansat în 2009, este instituit și matur, iar, după 2024, acordurile lor cadru de parteneriat vor înceta în conformitate cu durata maximă a grantului. O a doua și o a treia generație de CCI-uri [EIT Health și EIT Raw Materials (2014), EIT Food (2016)] se apropie de maturitate. EIT Urban Mobility și EIT Manufacturing, cele două CCI-uri desemnate în decembrie 2018, își încep activitatea în 2019.

               Figura 2: Comunități de cunoaștere și inovare ale EIT, sursă: Comisia Europeană

               Prin intermediul celor opt CCI-uri cu peste 1 000 de parteneri din mediul de afaceri, cercetare și educație, EIT reprezintă cel mai extins ecosistem de inovare sprijinit de UE. EIT a sprijinit peste 1 200 de întreprinderi nou-înființate (startupuri) și întreprinderi inovatoare, ceea ce a dus la atragerea a peste 890 de milioane EUR din fonduri externe de către aceste întreprinderi și la peste 6 000 de locuri de muncă create de întreprinderile nou-înființate care au beneficiat de sprijin. Peste 50 % din partenerii CCI-urilor sunt din sectorul afacerilor (industria, IMM-urile și întreprinderile nou-înființate), ceea ce demonstrează apropierea de piață. Creșterea numărului de parteneri în fiecare CCI demonstrează atractivitatea și potențialul pe termen lung al modelului EIT. Până în 2019, s-au strâns peste 600 de întreprinderi, 250 de instituții de învățământ superior, 200 de organizații de cercetare și peste 50 de organizații ale societății civile și autorități care participă la CCI-urile EIT.

               În contextul disparităților regionale persistente în ceea ce privește performanța în materie de inovare, EIT a lansat, în 2014, un mecanism regional de inovare (MRI) pentru a-și extinde raza de acțiune regională la țările cu performanțe modeste și moderate în materie de inovare. Prin intermediul MRI, EIT și-a extins activitățile în întreaga Europă și oferă în prezent oportunități pentru regiunile cu performanțe scăzute în inovare, de a se implica în activități legate de triunghiul cunoașterii ca parte a unei comunități a CCI-urilor. Acest lucru se reflectă, de asemenea, în cota de finanțare a EIT alocată pentru partenerii UE-13 (8,3 % comparativ cu 4,8 % în programul Orizont 2020 începând cu 2018).

               Figura 3: EIT în Europa, sursă: EIT, 2018

               EIT a fost în măsură să rămână agil și să elaboreze principii și norme de guvernanță pentru gestionarea cu succes a CCI-urilor sale în cadrul general al programului Orizont 2020, în conformitate cu Regulamentul EIT. Independența sa operațională i-a permis să testeze și să implementeze cu eficacitate o serie de noutăți în gestionarea beneficiarilor săi, cum ar fi un mecanism de finanțare competitiv, obiective de viabilitate financiară și indicatori-cheie de performanță specifici.

               1.3.Principalele provocări

               EIT face parte din cadrul general al programului Orizont Europa care vizează, printre altele, să obțină un impact științific, economic/tehnologic și societal care să consolideze bazele științifice și tehnologice ale Uniunii, să realizeze prioritățile de politică strategică ale Uniunii, să încurajeze competitivitatea sa în toate statele membre, inclusiv în industria sa și să contribuie la abordarea provocărilor globale, inclusiv a obiectivelor de dezvoltare durabilă. O condiție esențială pentru reușita acestui efort este să răspundă nevoii continue de a crește capacitatea de inovare în întreaga Uniune. Există în special trei provocări cu care se confruntă UE, care vor ghida acțiunile EIT în perioada 2021-2027, lucru care se reflectă în obiectivele sale generale.

               În primul rând, economiile de astăzi sunt din ce în ce mai mult orientate spre abilitățile și capacitățile persoanelor și ale organizațiilor de a transforma ideile în produse și servicii. Competențele de inovare și cultura antreprenorială au o importanță neîndoielnică, în special în domeniul tehnologic și cel științific, dar și, din ce în ce mai mult, în alte discipline. Există o nevoie acută de a stimula în continuare capacitatea de inovare a instituțiilor de învățământ superior din Europa. EIT se află într-o poziție unică pentru a realiza acest lucru în cadrul programului Orizont Europa.

               În al doilea rând, proximitatea fizică reprezintă un factor esențial pentru inovare. Inițiativele care vizează dezvoltarea de rețele de inovare și furnizarea de servicii care sprijină crearea, partajarea și transferul de cunoștințe joacă un rol esențial în promovarea interacțiunilor dintre întreprinderi, mediul academic, organizațiile de cercetare, guverne și persoane fizice. Cu toate acestea, performanțele în materie de cercetare și inovare în UE, astfel cum sunt reflectate în tabloul de bord european anual privind inovarea, variază considerabil. Este extrem de important ca inovarea să fie favorabilă incluziunii și ancorată în teritoriile locale. Activitățile EIT, datorită abordării bazate pe realitatea zonei, sunt foarte potrivite pentru a contribui la consolidarea ecosistemelor locale de inovare.

               În cele din urmă, ecosistemele dinamice de inovare presupun un mix între cunoștințe, infrastructură și talente. Pentru a garanta investirea corectă și eficientă a resurselor limitate din cercetare și inovare sunt necesare condiții-cadru pentru cooperarea între cercetarea, educația și inovarea din Europa, precum și sinergii puternice. Aprofundarea integrării triunghiului cunoașterii prin intermediul CCI-urilor existente și noi constituie o modalitate dovedită de a promova un mediu favorabil inovării și este un obiectiv îndrumător pentru EIT.

               2.Se ridică ștacheta: EIT în perioada 2021-2027

               Ca parte integrantă a programului Orizont Europa, EIT va contribui la realizarea obiectivelor și a priorităților sale generale. CCI-urile vor face parte din parteneriatele europene instituționalizate, ceea ce înseamnă că vor urma un set de principii și criterii pe durata ciclului de viață pentru a asigura o abordare mai coerentă, deschisă și orientată spre impact. Prin urmare, obiectivele generale ale EIT reflectă rolul general al EIT în programul Orizont Europa și locul său în [pilonul Europa inovatoare].

               2.1.Obiective

               Domeniile generale de intervenție pentru EIT sunt definite în [propunerea privind programul Orizont Europa]. EIT va continua să sprijine comunitățile sale de cunoaștere și inovare (CCI) pentru a consolida ecosistemele de inovare care contribuie la abordarea provocărilor globale. Acest lucru se va realiza prin promovarea integrării educației, cercetării și întreprinderilor, creând astfel medii favorabile inovării, și prin promovarea și sprijinirea unei noi generații de antreprenori și prin stimularea creării de întreprinderi inovatoare, în strânsă sinergie și complementaritate cu Consiliul european pentru inovare. Mai exact, prin aceasta EIT:

               (1)va consolida ecosistemele de inovare sustenabile în întreaga Europă;

               (2)va promova inovarea și spiritul antreprenorial prin intermediul unei educații mai bune;

               (3)va aduce pe piață soluții noi la provocările globale.

               În conformitate cu provocările identificate cu care se confruntă EIT (descrise în capitolul 1.3) și pentru a contribui la obiectivele generale de mai sus definite pentru EIT în [propunerea privind programul Orizont Europa], obiectivele specifice ale EIT pentru perioada 2021-2027 sunt:

               (a)să crească impactul CCI-urilor și integrarea triunghiului cunoașterii;

               (b)să crească capacitatea de inovare a sectorului învățământului superior prin promovarea schimbului instituțional în instituțiile de învățământ superior;

               (c)să crească deschiderea regională a EIT pentru a remedia disparitățile regionale în ceea ce privește capacitatea de inovare pe teritoriul UE.

               2.2.Poziționarea în cadrul programului Orizont Europa

               Prin îndeplinirea acestor obiective, EIT va contribui la realizarea generală a impactului științific, economic/tehnologic și societal al programului Orizont Europa. El va continua să consolideze ecosistemele de inovare care contribuie la abordarea provocărilor globale, prin încurajarea integrării triunghiului cunoașterii în domeniile de activitate ale CCI-urilor. Procesul de planificare strategică din cadrul programului Orizont Europa va asigura o mai mare apropiere între activitățile EIT și restul programului Orizont Europa. Pe baza rezultatelor dovedite ale acestuia, EIT va juca un rol important în cadrul pilonului Europa inovatoare.

               Sinergiile puternice dintre EIT și Consiliul european pentru inovare vor fi esențiale pentru impactul pilonului [Europa inovatoare]. EIT și Consiliul european pentru inovare vor desfășura activități complementare menite să eficientizeze sprijinul acordat întreprinderilor inovatoare. Pe baza expertizei CCI-urilor sale, EIT va furniza servicii de accelerare a dezvoltării de întreprinderi și sesiuni de formare pentru beneficiarii care au obținut finanțare din partea Consiliul european pentru inovare.

               În plus, EIT va facilita accesul beneficiarilor Consiliului european pentru inovare la ecosistemele de inovare ale CCI-urilor și la actorii relevanți din triunghiul cunoașterii. În acest mod, beneficiarii Consiliului european pentru inovare pot fi implicați activ în activitățile CCI-urilor și pot beneficia de serviciile CCI-urilor. În paralel, beneficiarii EIT vor putea să recurgă la instrumente ale Consiliului european pentru inovare atunci când sprijinul acordat de CCI-urile EIT nu poate fi disponibil. Consiliul european pentru inovare poate ajuta întreprinderile nou-înființate, sprijinite de CCI-uri, cu un potențial de creștere ridicat să se extindă rapid. În special, cele mai inovatoare întreprinderi susținute de CCI-uri ar putea, în cazul în care sunt selectate în cadrul Consiliului european pentru inovare, să beneficieze de sprijinul financiar mixt oferit de instrumentul Accelerator al Consiliului european pentru inovare și/sau de sprijinul financiar oferit de instrumentele InvestEU.

               EIT va asigura, de asemenea, sinergii mai puternice cu programele și inițiativele din cadrul pilonului [Excelență științifică], pentru a accelera transferul de cunoștințe generate de cercetarea științifică fundamentală în aplicații concrete de care să beneficieze societatea. În special, în ceea ce privește acțiunile Marie-Skłodowska-Curie (MSCA), EIT va colabora la dezvoltarea competențelor antreprenoriale și de inovare ale bursierilor MSCA.

               EIT va contribui la pilonul [Provocări globale și competitivitate industrială] și va completa activitățile relevante pentru a răspunde provocărilor globale și pentru a spori competitivitatea UE la nivel mondial. În special, prin intermediul CCI-urilor sale, EIT va încerca să contribuie la misiunile relevante și la clusterele tematice, precum și la alte parteneriate europene, în special prin sprijinirea măsurilor axate pe cerere și prin furnizarea de servicii de exploatare pentru a stimula transferul de tehnologie și pentru a accelera comercializarea rezultatelor obținute.

               EIT va asigura coerența cu componenta europeană a ecosistemelor de inovare din cadrul programului Orizont Europa. În special, EIT va lua parte în mod activ la activitățile forumului CEI și va stabili legături între comunitatea EIT și activitățile relevante de sprijinire a ecosistemelor de inovare, pentru a evita suprapunerile și pentru a asigura coerența și complementaritatea acțiunilor.

               Vor fi explorate și oportunitățile de creare de sinergii între componenta „Partajarea excelenței” a programului Orizont Europa și activitățile de intervenție de proximitate sprijinite de EIT. În special, țările vizate de componenta „Partajarea excelenței” a programului Orizont Europa vor putea să profite de cunoștințele de specialitate și de sprijinul EIT pentru dezvoltarea activităților din aval (și anume, aproape de piață), ca grup-țintă pentru activitățile de intervenție de proximitate ale EIT.

               3.Stimularea talentului și a capacității de inovare a Europei

               Rolul consolidat al EIT, prin concentrarea pe acțiuni în cadrul cărora va adăuga valoare la nivelul UE și va contribui la realizarea obiectivelor programului Orizont Europa, va orienta strategia EIT pentru perioada 2021-2027. În primul rând, EIT va continua să sprijine capacitatea și ecosistemele de inovare prin CCI-uri, prin dezvoltarea și extinderea lor ulterioară, precum și prin lansarea de noi CCI-uri. În al doilea rând, pe baza experienței sale în ceea ce privește integrarea triunghiului cunoașterii, EIT va sprijini în mod direct dezvoltarea capacității antreprenoriale și de inovare din sectorul învățământului superior. În cele din urmă, prin măsuri transversale mai eficace, EIT se va asigura că impactul său la nivelul UE crește. În plus, EIT își va îmbunătăți, de asemenea, operațiunile într-o serie de domenii pentru a-și spori eficacitatea, eficiența și impactul.

               3.1.Comunități ale cunoașterii și inovării

               (1)Sprijin pentru CCI-urile existente:

               Integrarea triunghiului cunoașterii de către EIT și CCI-uri la nivelul UE, al statelor membre, precum și la nivel regional și local va rămâne o sarcină esențială pentru consolidarea ecosistemelor de inovare și pentru asigurarea sustenabilității acestora, precum și pentru elaborarea de noi soluții la provocările globale. EIT va continua să sprijine un portofoliu de CCI-uri (a se vedea figura 2) și își va consolida și mai mult platforma de succes folosită pentru lansarea, dezvoltarea și gestionarea acestora. CCI-urile vor continua să funcționeze prin intermediul centrelor de colocație (CLC). CCI-urile vor urmări în continuare atingerea viabilității financiare pentru a obține o independență financiară față de grantul EIT pe termen lung (după maximum 15 ani) prin atragerea de investiții publice și private.

               EIT va aloca o mare parte din bugetul său sprijinirii CCI-urilor. El va monitoriza și va analiza performanțele lor și se va asigura că acestea contribuie la realizarea obiectivelor EIT și ale programului Orizont Europa. Dincolo de sprijinul financiar, pe baza lecțiilor învățate, EIT va asigura supravegherea strategică a CCI-urilor și va oferi orientări privind aspecte orizontale și specifice, inclusiv privind crearea de sinergii în cadrul programului Orizont Europa și cu alte inițiative ale UE. În special, EIT va sprijini CCI-urile să stabilească interfețe și să promoveze activități comune cu parteneriatele europene relevante și cu alte inițiative și programe relevante ale Uniunii.

               De asemenea, EIT va monitoriza acordarea etichetei EIT programelor de educație și formare ale CCI-urilor și va explora un mecanism mai eficace de asigurare a calității, inclusiv recunoașterea și acreditarea externă a etichetei EIT.

               EIT va facilita serviciile partajate destinate CCI-urilor și schimburile de experiență și de bune practici între CCI-uri și va încuraja colaborarea dintre CCI-uri (activități între CCI-uri) atât pe subiecte tematice, cât și orizontale. Activitățile între CCI-uri au cel mai mare potențial ca mai multe CCI-uri să abordeze priorități comune ale politicii UE pentru care nu există CCI-uri dedicate. Reunirea diferitelor comunități de CCI-uri în acțiuni comune dedicate de interes reciproc prezintă un potențial ridicat de sinergii, iar EIT va stimula astfel de activități și va lua parte în mod activ la definirea conținutului și structurii activităților încrucișate între CCI-uri. EIT va monitoriza punerea în aplicare a activităților încrucișate între CCI-uri, precum și rezultatele obținute, cu scopul de a integra aceste activități în strategiile CCI-urilor.

               (2)Creșterea impactului regional al CCI-urilor

               EIT va continua să își sporească impactul regional printr-o deschidere mai mare către potențiali parteneri și părți interesate și printr-o strategie regională mai bine articulată a CCI-urilor, inclusiv prin legături cu strategiile de specializare inteligentă relevante.

               Mecanismul regional de inovare a EIT, condus de EIT și pus în aplicare de CCI-uri, s-a derulat până în prezent pe bază de voluntariat. Începând din 2021, MRI al EIT va deveni parte integrantă a strategiei multianuale a CCI-urilor. EIT va continua să ofere CCI-urilor orientări și sprijin pentru pregătirea strategiilor multianuale din MRI al EIT și pentru punerea lor în aplicare. Activitățile MRI al EIT vor continua cu un sprijin îmbunătățit pentru capacitatea de inovare a țărilor și a regiunilor care au performanțe mai slabe în ceea ce privește inovarea. Bugetul EIT dedicat punerii în aplicare a activităților MRI al EIT va fi de cel puțin 10 % din sprijinul total al EIT pentru finanțarea CCI-urilor, sporind astfel numărul de parteneri ai CCI-urilor din regiunile vizate. Activitățile sprijinite prin intermediul MRI vor urmări:

               ·să îmbunătățească capacitățile de inovare ale ecosistemului local, prin activități de consolidare a capacităților și interacțiuni mai strânse între actorii locali din domeniul inovării (clustere, rețele, autorități regionale, instituții de învățământ superior, organizații de cercetare, instituții de educație și formare profesională);

               ·să pună în legătură ecosistemele locale de inovare cu ecosistemele de inovare paneuropene prin cooperarea cu CCI-urile EIT și centrele lor de colocație.

               În plus, pentru a asigura o integrare mai profundă a CCI-urilor în ecosistemele locale de inovare, fiecare CCI va trebui să elaboreze și să pună în aplicare o strategie care să vizeze consolidarea relației cu actorii regionali și locali în materie de inovare, iar EIT va monitoriza în mod activ punerea în aplicare. O abordare a inovării „bazată pe realitatea zonei” ar trebui să fie integrată în strategia multianuală și în planul de afaceri al CCI-urilor și să se bazeze pe CLC-urile (și MRI) ale CCI-urilor, valorificând astfel rolul acestora ca punct de intrare pentru accesarea unei comunități de CCI-uri și interacționând cu partenerii de co-locație. CCI-urile trebuie să demonstreze legături cu strategiile locale de specializare inteligentă și cu activitățile platformelor tematice și ale inițiativelor interregionale relevante, inclusiv cu autoritățile de management ale fondurilor ESI. EIT va monitoriza și modul în care operează CLC-urile și modul în care se integrează în ecosistemele locale de inovare.

               (3)Lansarea noilor CCI-uri

               Pentru a contribui la abordarea provocărilor globale noi și emergente, EIT va lansa noi CCI-uri în domeniile prioritare selectate pe baza unor criterii care evaluează, printre alte aspecte, relevanța acestora pentru prioritățile politice ale programului Orizont Europa, precum și potențialul și valoarea lor adăugată care să fie abordate prin modelul EIT. Lansarea de noi CCI-uri va ține seama de planificarea strategică a programului Orizont Europa și de bugetul alocat EIT în perioada 2021-2027. Criteriile de selecție relevante pentru parteneriatele europene definite în anexa III la [Regulamentul privind programul Orizont Europa] vor fi incluse în cererea de propuneri pentru CCI-uri și vor fi analizate în cursul evaluării.

               Lista domeniilor prioritare pentru viitoarele CCI-uri este prevăzută în anexa 1A la prezenta ASI.

               Pe baza unei propuneri din partea consiliului de conducere al EIT și a unei analize a acesteia, se propune lansarea unei prime CCI în domeniul industriilor culturale și creative (ICC) în 2022, cererea de propuneri urmând să fie publicată în 2021. Acest domeniu prioritar este cel mai complementar cu cele opt CCI-uri lansate deja de EIT, precum și cu potențialele domenii prioritare pentru alte parteneriate europene care urmează să fie lansate în cadrul programului Orizont Europa. ICC constituie un sector cu un potențial de creștere ridicat, cu multe inițiative populare și cu putere de atragere a cetățenilor. Ele sunt puternic integrate în ecosistemele lor locale și regionale. Cu toate acestea, ICC constituie încă un sector foarte fragmentat, iar inovatorii și creatorii de întreprinderi nu au competențele antreprenoriale și de inovare necesare. Aceste blocaje ar fi cel mai bine abordate de o CCI, datorită demersului său privind integrarea triunghiului cunoașterii, a unei perspective pe termen lung și a unei abordări bazate pe realitatea zonei. În anexa 1B la prezenta ASI sunt incluse o fișă informativă care rezumă provocările industriilor culturale și creative și impactul preconizat al viitoarei CCI.

               Pe baza bugetului propus pentru EIT, în 2025 ar putea fi lansată o a doua nouă CCI, cererea de propuneri urmând să fie publicată în 2024, după o modificare a anexei 1A care adaugă un nou (noi) domeniu (domenii) prioritar(e). Domeniul (domeniile) prioritar(e) va (vor) fi selectat(e) în lumina propunerilor consiliului de conducere al EIT. Aceste propuneri vor ține seama de domeniile prioritare care vor fi identificate în planul strategic de cercetare și inovare al programului Orizont Europa, precum și de criteriile stabilite pentru selectarea parteneriatelor europene, în special deschidere, transparență, valoare adăugată la nivelul UE, coerență și sinergii. Criteriile de selecție a noilor CCI-uri vor fi aliniate la cele din programul Orizont Europa. De asemenea, ele vor sprijini realizarea priorităților de politică ale UE, cum ar fi misiunile și obiectivele de dezvoltare durabilă. Alte CCI-uri noi ar putea fi selectate în cazul în care va fi disponibil un buget suplimentar față de cel al EIT.

                        EIT:

                        ·va consolida ecosistemele de inovare ajutând în continuare CCI-urile existente să facă față provocărilor globale prin integrarea triunghiului cunoașterii;

                        ·va defini domenii de colaborare și va promova o colaborare mai strânsă între CCI-uri pe teme de importanță strategică și politică;

                        ·va garanta că CCI-urile dezvoltă și pun în aplicare o strategie pentru a colabora și pentru a crea sinergii cu parteneriatele europene relevante și cu alte inițiative și programe relevante ale Uniunii;

                        ·se va asigura că CCI-urile au o abordare favorabilă incluziunii care urmărește consolidarea relației lor cu actori din domeniul inovării de la nivel național, regional și local;

                        ·se va asigura că activitățile MRI al EIT contribuie la creșterea impactului regional și sunt pe deplin integrate în strategiile multianuale ale CCI-urilor;

                        ·va lansa noi CCI-uri în anumite domenii tematice de importanță strategică, începând cu o CCI în domeniul industriilor culturale și creative în 2022.

               3.2.Sprijinirea capacității de inovare a învățământului superior

               Prin intermediul modelului de integrare a triunghiului cunoașterii, EIT a contribuit la reducerea decalajului persistent dintre învățământul superior, cercetare și inovare. În special, EIT este un instrument esențial pentru dezvoltarea capitalului uman, punând accentul în mod deosebit pe educația antreprenorială. Cu toate acestea, impactul EIT rămâne limitat la partenerii CCI-urilor.

               Pentru a sprijini inovarea în sens mai larg, instituțiile de învățământ superior din Europa trebuie să aibă o abordare inovatoare și antreprenorială în ceea ce privește educația, cercetarea și colaborarea cu întreprinderile și cu ecosistemul local mai larg de inovare, inclusiv cu societatea civilă.

               Dezvoltarea instituțiilor de învățământ superior în organizații mai inovatoare și mai antreprenoriale presupune o strategie clară, un cadru metodologic și o angajare a resurselor. Pe baza experienței sale, EIT se află într-o poziție unică pentru a sprijini dezvoltarea capacității antreprenoriale și de inovare a instituțiilor de învățământ superior în cadrul programului Orizont Europa.

               Activitățile vor fi puse în aplicare de către EIT prin intermediul CCI-urilor într-un mod deschis și bine direcționat, care va avea ca scop creșterea capacității de inovare în învățământul superior pentru a putea integra un număr mai mare de instituții de învățământ superior în lanțurile de valoare ale inovării și în ecosistemele de inovare. Aceste activități vor completa intervenția EIT în ceea ce privește educația, ca parte esențială a activităților CCI-urilor legate de integrarea triunghiului cunoașterii, în special prin creșterea gradului de deschidere și de accesibilitate al acestora pentru nepartenerii CCI-urilor. Impactul EIT ar depăși granițele CCI-urilor și ar contribui la misiunea principală a EIT de stimulare a unei creșteri economice durabile și a unei competitivități sustenabile prin consolidarea capacității de inovare a statelor membre, în conformitate cu obiectivele programului Orizont Europa de stimulare a competențelor antreprenoriale și de inovare într-o perspectivă de învățare pe tot parcursul vieții, inclusiv prin creșterea capacităților instituțiilor de învățământ superior din Europa.

               Sprijinul EIT se va întemeia pe inițiative de politică ca de exemplu cadrele HEInnovate
                  4
                și RIIA
                  5
                care și-au dovedit valoarea într-o serie de instituții de învățământ superior și de state membre din întreaga UE. EIT va concepe activitățile de sprijin în strânsă colaborare cu Comisia, asigurând coerența și complementaritatea cu activitățile relevante din cadrul programului Orizont Europa, al programului Erasmus și al altor programe. Detaliile specifice privind procesul de implementare și mecanismul de realizare vor fi dezvoltate în continuare și ajustate în primii trei ani și vor face obiectul monitorizării și evaluării în această etapă pilot înainte de extindere.

               EIT va juca un rol de dirijare și coordonare în implementarea și monitorizarea activităților care vor fi gestionate de CCI-uri. Se vor face eforturi pentru a se asigura: o abordare favorabilă incluziunii pentru atragerea de instituții de învățământ superior în afara partenerilor CCI-urilor; o abordare interdisciplinară și intersectorială; și o legătură cu strategia de specializare inteligentă a Comisiei Europene, cu platformele tematice relevante și cu MRI al EIT.

               EIT își va corela sprijinul destinat dezvoltării capacității de inovare în învățământul superior cu eticheta EIT, care este acordată în prezent programelor de învățământ ale CCI-urilor. În special, instituțiile de învățământ superior participante pot fi implicate în utilizarea etichetei EIT. De asemenea, EIT va extinde eticheta EIT la activitățile de învățare pe tot parcursul vieții care implică și vizează un grup-țintă mai larg de studenți, cursanți adulți și instituții (inclusiv instituții EFP) din afara CCI-urilor. Aplicarea etichetei în afara comunității EIT va avea un efect de structurare la toate nivelurile (la nivel de individ, program și instituție).

               EIT va viza în special instituțiile de învățământ superior din țări cu performanțe în inovare moderate și modeste și din alte regiuni cu performanțe scăzute care doresc să își consolideze amprenta de inovare și strategiile de specializare inteligentă. EIT va aloca acestei măsuri cel puțin 25 % din bugetul total alocat activităților menționate.

                        EIT:

                        ·în cooperare cu Comisia, va concepe și va lansa activități de sprijinire a dezvoltării capacității de inovare în învățământul superior, care vor fi puse în aplicare prin intermediul CCI-urilor, începând din 2021;

                        ·va introduce un sistem de informare pentru a stimula instituțiile de învățământ superior din țări cu performanțe în inovare moderate și modeste să își dezvolte capacitățile de inovare;

                        ·va furniza orientări, expertiză și îndrumare specifice instituțiilor de învățământ superior participante;

                        ·va consolida și va extinde domeniul de aplicare al etichetei EIT în afara CCI-urilor pentru a include instituțiile de învățământ superior care participă la acțiune.

               3.3.Activități orizontale ale EIT

               (1)Comunicare

               EIT își va consolida comunicarea și vizibilitatea. Cu un număr din ce în ce mai mare de CCI-uri și o nouă acțiune de sprijinire a dezvoltării antreprenoriale a instituțiilor de învățământ superior, EIT își va intensifica eforturile pentru a-și crește notorietatea ca marcă de calitate pentru inovare. Gestionarea menționată mărcii și îmbunătățirea comunicării sunt esențiale în special pentru cetățeni, întrucât inovațiile care vin din EIT contribuie la demonstrarea impactului concret al investițiilor UE prin intermediul Programului-cadru european de cercetare și inovare. EIT va aplica o strategie de branding îmbunătățită față de principalele sale părți interesate (instituțiile de învățământ superior, organizațiile de cercetare, întreprinderile etc.) în toate statele membre și nu numai, în conformitate cu abordarea de comunicare a programului Orizont Europa.

               Pentru a asigura o mai largă diseminare și o mai bună înțelegere a oportunităților oferite de EIT, EIT va explora posibilitatea de a consolida orientările și asistența cu privire la aspectele legate de participarea la CCI-urile EIT din întreaga Europă, bazându-se pe rețelele de informare existente în Europa.

               Pentru a se asigura că o mare parte a părților interesate din cadrul triunghiului cunoașterii de la nivelul UE, național, regional și local este la curent cu toate cererile de propuneri ale EIT (și ale CCI-urilor) și cu toate proiectele finanțate, acestea vor apărea și pe portalul european pentru finanțare și licitații, la programul Orizont Europa.

               EIT va organiza reuniuni periodice ale grupului de reprezentanți ai statelor membre, precum și ale serviciilor conexe ale Comisiei, cel puțin de două ori pe an, pentru a asigura o comunicare și un flux de informații adecvate cu statele membre și la nivelul UE, și le va informa cu privire la performanțele și realizările activităților finanțate de EIT. Grupul de reprezentanți ai statelor membre garantează, de asemenea, un sprijin adecvat pentru a asigura legătura dintre activitățile sprijinite de EIT și programele și inițiativele naționale, inclusiv eventuala cofinanțare națională a acestor activități.

               EIT va continua să organizeze Forumul părților interesate ale EIT și premiile EIT pentru a promova interacțiunile cu actorii europeni ai triunghiului cunoașterii și pentru a oferi recunoaștere celor mai promițători antreprenori și inovatori din Europa.

               EIT va continua să conducă și să ofere orientări strategice comunității de absolvenți ai EIT
                  6
                (în colaborare cu consiliul absolvenților EIT), pentru a-și maximiza impactul antreprenorial și societal și implicarea permanentă a membrilor săi în activități sprijinite de EIT. În perioada 2021-2027, comunitatea va continua să se dezvolte incluzând și foștii studenți care vor participa la acțiunile de sprijinire a capacităților de inovare ale instituțiilor de învățământ superior.

               (2)Identificarea și schimbul de bune practici cu părțile interesate

               EIT joacă un rol-cheie în diseminarea bunelor practici și a lecțiilor învățate. CCI-urile și proiectele care sprijină capacitatea de inovare și capacitatea antreprenorială a instituțiilor de învățământ superior reprezintă o sursă valoroasă de dovezi și de învățare experimentală pentru decidenții politici, oferind exemple de bune practici și sprijin pentru dezvoltarea și punerea în aplicare a politicii UE în domeniile lor tematice.

               Până în prezent, bunele practici și învățămintele desprinse de pe urma CCI-urilor nu au fost suficient codificate și diseminate. În cadrul funcției sale de sprijin în calitate de partener de cunoaștere pentru decidenții politici și întreaga comunitate de inovare, EIT își va dezvolta în continuare rolul de institut de inovare capabil să detecteze, să analizeze, să codifice, să partajeze și să asigure adoptarea unor practici inovatoare, a experiențelor și a rezultatelor activităților finanțate de EIT (educație și formare, sprijin pentru inovare, sprijin pentru antreprenoriat) la o scară mai largă. Această activitate se va baza pe legăturile și sinergiile cu alte inițiative din cadrul [pilonului Europa inovatoare] din [propunerea privind programul Orizont Europa].

               (3)Cooperarea internațională

               În cadrul domeniului de aplicare al Regulamentului EIT, EIT va încerca să obțină un impact mai mare al activităților sale prin intermediul cooperării internaționale și va coordona activitățile CCI-urilor finanțate de EIT la nivel internațional. Obiectivul său va fi în strânsă legătură cu obiectivele relevante ale politicii industriale a Uniunii Europene, precum și cu prioritățile sale în materie de cercetare și inovare și se va concentra pe asigurarea valorii adăugate europene.

               În cadrul cooperării sale internaționale, EIT, în consultare cu Comisia, se va concentra pe abordarea eficientă a provocărilor societale globale, contribuind la inițiativele internaționale relevante și la obiectivele de dezvoltare durabilă, asigurând accesul la talente, dar și o cerere și o ofertă îmbunătățite de soluții inovatoare. EIT și CCI-urile își vor planifica și desfășura activitățile internaționale în strânsă colaborare cu Comisia, în conformitate cu abordarea programului Orizont Europa și cu alte politici relevante ale UE, și sub supravegherea consiliului de conducere al EIT.

                        EIT:

                        ·își va îmbunătăți vizibilitatea printr-o strategie mai puternică de branding care țintește principalele părți interesate din statele membre;

                        ·va asigura vizibilitatea sprijinului acordat de Uniunea Europeană;

                        ·va analiza fezabilitatea utilizării rețelelor de informare existente ale UE și va asigura coordonarea activităților acestora pentru a oferi o mai bună consiliere și orientare potențialilor parteneri ai CCI-urilor EIT;

                        ·va organiza reuniuni periodice ale grupului de reprezentanți ai statelor membre pentru a asigura o comunicare eficientă și un flux de informații eficace cu statele membre;

                        ·va spori vizibilitatea acțiunii sale în ochii cetățenilor și ai comunității sale de părți interesate prin intermediul Forumului părților interesate, al premiilor EIT și al absolvenților EIT;

                        ·va identifica, codifica și împărtăși cu eficacitate învățămintele trase și bunele practici care decurg din activitățile finanțate de EIT; va colabora cu autoritățile statelor membre ale UE, atât la nivel național, cât și la nivel regional, stabilind unui dialog structurat și coordonând eforturile, pentru a identifica, împărtăși și disemina bunele practici și învățămintele desprinse;

                        ·va elabora liniile generale de cooperare internațională ale EIT și ale CCI-urilor, sub supravegherea consiliului de conducere al EIT, în conformitate cu strategia Comisiei pentru cooperare internațională în materie de cercetare și inovare și cu consultarea serviciilor respective ale Comisiei.

               3.4.Funcționarea în practică

               Prezenta secțiune cuprinde o serie de măsuri care vizează adaptarea și îmbunătățirea funcționării actuale a EIT și a CCI-urilor. Un consiliu de conducere al EIT strategic și eficace va monitoriza punerea în aplicare a măsurilor respective la nivelul EIT și va oferi stimulentele și controlul necesare, inclusiv prin intermediul procesului de alocare a fondurilor, pentru a se asigura că CCI-urile le pun în aplicare.

               (4)Modelul operațional al CCI-urilor

               EIT va oferi orientări operaționale CCI-urilor și le va monitoriza din perspectiva respectării principiilor bunei gestionări, a principiilor și criteriilor stabilite pentru parteneriatele europene în Regulamentul privind programul Orizont Europa și din perspectiva alinierii la prioritățile programului Orizont Europa pentru a maximiza performanța și impactul acestora.

               Măsurile care asigură o deschidere continuă a CCI-urilor și transparența în timpul punerii în aplicare vor fi îmbunătățite în special prin includerea unor dispoziții comune referitoare la noi membri care conferă valoare adăugată parteneriatelor. De asemenea, CCI-urile își vor desfășura activitatea într-un mod pe deplin transparent. CCI-urile vor rămâne parteneriate dinamice la care noii parteneri, inclusiv o parte din ce în ce mai mare a IMM-urilor, se pot alătura pe baza excelenței și a interesului strategic. Pentru a limita concentrarea finanțării și pentru a garanta faptul că activitățile CCI-urilor beneficiază de o rețea largă de parteneri, procedura de pregătire a planului de afaceri (inclusiv identificarea priorităților, selecția activităților și alocarea fondurilor) va deveni mai transparentă și mai favorabilă incluziunii. În cele din urmă, CCI-urile vor crește proporția cererilor de propuneri, în special pentru proiectele de inovare deschise terților. Toate aceste măsuri vor crește numărul entităților participante implicate în activitățile CCI-urilor. În cele din urmă, CCI-urile trebuie să raporteze cu privire la implicarea noilor parteneri în rapoartele lor periodice.

               Întrucât CCI-urile operează de-a lungul întregului lanț valoric al inovării, ele vor asigura un echilibru adecvat între activitățile educaționale, de antreprenoriat și de inovare în portofoliul lor de planuri de afaceri. Operațiunile CCI-urilor vor fi puse în aplicare printr-o structură simplificată, eficientă și rentabilă, care ar menține costurile administrative și generale la un nivel minim. EIT se va asigura că CCI-urile vor avea impactul preconizat printr-o gamă largă de activități identificate în planurile de afaceri ale CCI-urilor, care sprijină efectiv îndeplinirea obiectivelor lor.

               Angajamentele fiecărui partener al unei CCI pe întreaga durată contractuală a inițiativei vor fi garantate prin monitorizarea periodică a contribuțiilor efective ale partenerului în raport cu angajamentele inițiale. EIT se va asigura că CCI-urile dispun de un sistem de gestionare a riscurilor pentru cazurile în care unii parteneri nu își pot îndeplini angajamentele inițiale.

                        EIT:

                        ·se va asigura că CCI-urile aplică principii stricte de deschidere și transparență, în special în ceea ce privește selectarea noilor parteneri și procedura de pregătire a planurilor de afaceri;

                        ·se va asigura că punerea în aplicare a CCI-urilor respectă pe deplin cerințele corespunzătoare care decurg din Regulamentul privind programul Orizont Europa;

                        ·va asigura un echilibru adecvat în planurile de afaceri între activitățile triunghiului cunoașterii;

                        ·se va asigura că CCI-urile își mențin costurile administrative la un nivel minim;

                        ·va asigura tranziția celor opt CCI-uri existente în vederea îndeplinirii noilor criterii de punere în aplicare a programului Orizont Europa pentru parteneriate europene.

               (5)Modelul de finanțare a CCI-urilor

               Prin intermediul unui model simplificat de finanțare, EIT va spori impactul și contribuția CCI-urilor în vederea atingerii obiectivelor programului Orizont Europa. Pentru a spori valoarea adăugată a sprijinului său, EIT își va adapta modelul de finanțare. Există patru domenii principale în care EIT va pune în aplicare îmbunătățiri.

               În primul rând, EIT va introduce o rată de cofinanțare pentru a crește nivelul investițiilor private și publice. Adaptarea modelului de finanțare va facilita tranziția CCI-urilor către viabilitatea financiară. Acesta le va stimula să își scadă treptat, pe durata acordurilor-cadru de parteneriat, ponderea finanțării acordate de EIT în planul lor de afaceri și, în același timp, să crească nivelul de coinvestiții din alte surse decât EIT. Se vor aplica rate fixe de cofinanțare degresive în toate fazele ciclului de viață al CCI-urilor (faza de demarare, de lansare, de maturitate, de ieșire din perioada de grant EIT), astfel cum este prezentat mai jos.

                        Faza de demarare

                        Lansare

                        Maturitate

                        Ieșire din perioada de grant EIT

                        Ani

                        1 – 4

                        5 – 7

                        8 – 11

                        12 - 15

                        Rata de cofinanțare a EIT

                        până la 100 %

                        până la 80 %

                        până la 70 %

                        50 % în anul 12, scăzând cu 10 % pe an

               Figura 4: Ratele de cofinanțare ale EIT în perioada 2021-2027

               În al doilea rând, procesul de alocare a granturilor, utilizat în prezent, va fi orientat mai mult către performanță și rezultate competitive și către utilizarea granturilor multianuale. Consiliul de conducere al EIT va oferi stimulente mai puternice CCI-urilor, în special pe baza performanței lor individuale, pentru a asigura un impact cât mai ridicat. Prin urmare, EIT își va modifica dispozițiile privind finanțarea competitivă pentru a-și îmbunătăți impactul ca parte a programului Orizont Europa.

               În al treilea rând, EIT va aplica norme stricte pentru consolidarea mecanismului de evaluare înainte de expirarea primei perioade inițiale de 7 ani a operațiunilor CCI-urilor. Această evaluare intermediară, care urmează să fie efectuată cu ajutorul experților externi, trebuie să fie în conformitate cu cele mai bune practici internaționale, în conformitate cu criteriile programului Orizont Europa pentru monitorizarea și evaluarea parteneriatelor europene și să aibă loc înainte de expirarea perioadei inițiale de șapte ani. Ca urmare a evaluării, consiliul de conducere va decide fie să continue contribuția financiară pentru o CCI, fie să o întrerupă (prin urmare, să nu extindă acordul-cadru de parteneriat cu CCI respectivă) și să realoce resursele către activități mai performante.

               În cele din urmă, EIT își va continua eforturile de simplificare pentru a reduce sarcina administrativă inutilă
                  7
                a CCI-urilor, permițând punerea în aplicare a planului lor anual de afaceri și a strategiei multianuale într-un mod suplu și eficient. Aceasta va include utilizarea sumei forfetare sau a costurilor unitare pentru activitățile relevante ale CCI-urilor. În plus, pentru a asigura o mai bună planificare a resurselor, în special a activităților de inovare, precum și pentru a facilita un angajament mai puternic și investiții pe termen lung din partea partenerilor participanți la activitățile CCI-urilor, EIT va semna acorduri de grant multianuale cu CCI-urile, atunci când este cazul, în temeiul respectivelor acorduri-cadru de parteneriat. Aceste acorduri multianuale de grant nu trebuie să depășească 3 ani.

                        EIT:

                        ·va pune în aplicare un nou model de finanțare conceput pentru a stimula angajamentul partenerilor CCI-urilor.

                        ·va îmbunătăți continuu modelul de finanțare prin simplificarea practicilor de raportare ale CCI-urilor și, atunci când se consideră necesar, va semna acorduri multianuale de grant cu CCI-urile în temeiul respectivelor acorduri-cadru de parteneriat.

                        ·va adapta procesul competitiv de alocare a granturilor pentru a recompensa performanța și rezultatele.

                        ·va consolida evaluarea cuprinzătoare a performanței fiecărei CCI înainte de expirarea celui de-al 7-lea an de activitate pentru a sprijini o decizie a consiliului de conducere privind continuarea sau încetarea sprijinului financiar acordat, în conformitate cu cadrul programului Orizont Europa pentru parteneriate europene.

               (6)Relația EIT cu CCI-urile după încetarea acordului-cadru de parteneriat

               Sub rezerva unui studiu independent aprofundat în strânsă cooperare cu Comisia, EIT își va defini, până la sfârșitul anului 2023, relațiile sale cu CCI-urile care vor înceta să mai primească granturi de sprijin în cursul perioadei de programare 2021-2027. Sub rezerva unui rezultat pozitiv în urma unei evaluări finale, EIT poate încheia un „memorandum de cooperare” cu fiecare CCI, cu scopul de a menține cooperarea cu CCI-urile după încetarea acordului-cadru de parteneriat. Acest memorandum trebuie să includă, printre altele, drepturile și obligațiile legate de:

               ·utilizarea mărcii EIT, participarea la premiile EIT și la alte inițiative organizate de EIT;

               ·utilizarea etichetei EIT pentru programele de educație și formare;

               ·participarea la cererile de propuneri competitive ale EIT pentru activități între CCI-uri și servicii partajate;

               ·relațiile cu comunitatea de absolvenți ai EIT.

                        EIT:

                        ·va elabora principiile generale pentru relația cu CCI-urile după încetarea acordului-cadru de parteneriat, în conformitate cu cadrul programului Orizont Europa pentru parteneriate europene;

                        ·va încheia, sub rezerva unei evaluări finale pozitive și a unei decizii a consiliului de conducere al EIT, memorandumuri de cooperare cu CCI-urile în vederea menținerii acestora ca membri activi ai comunității EIT.

               3.5.Sinergii și complementarități cu alte programe

               Dat fiind domeniul său vast de acțiune și pe rolul său specific, EIT este bine plasat pentru a crea sinergii și pentru a oferi complementarități cu alte programe sau instrumente ale UE, inclusiv prin consolidarea sprijinului acordat CCI-urilor în cadrul activităților lor de planificare și de implementare. Lista de mai jos oferă exemple de cazuri concrete în care EIT va contribui la sinergii pe termen mediu și lung în afara programului Orizont Europa.

               Erasmus

               ·Erasmus și EIT vor crea sinergii între comunitățile lor respective. Cooperarea va fi orientată către asigurarea accesului pentru studenții Erasmus care participă în cadrul instituțiilor de învățământ superior partenere ale CCI-urilor la școlile de vară ale CCI-urilor sau la alte activități de formare relevante (de exemplu, privind spiritul antreprenorial și gestionarea inovării) și către stabilirea de contacte cu rețeaua absolvenților CCI-urilor.

               ·Printre activitățile de cooperare se pot număra și formarea de către EIT/CCI-uri a personalului universitar (provenind de la toate instituțiile de învățământ superior, în afara CCI-urilor) pentru programele de învățământ care integrează spiritul antreprenorial și inovarea, precum și testarea, adoptarea și intensificarea practicilor inovatoare dezvoltate în cadrul rețelelor Erasmus (cum ar fi alianțele cunoașterii dintre instituțiile de învățământ superior și întreprinderi) de către CCI-uri și invers.

               ·Vor fi asigurate sinergii, acolo unde este posibil, cu inițiativa universităților europene care ar putea contribui la integrarea activităților educaționale ale EIT în vederea obținerii unui impact sistemic.

               Programul Europa digitală (DEP - Digital Europe Programme);

               ·Centrele de colocație ale CCI-urilor vor colabora cu centrele europene de inovare digitală pentru a sprijini transformarea digitală a industriei și a organizațiilor din sectorul public.

               ·Se va explora fezabilitatea utilizării infrastructurilor și a capacităților dezvoltate în cadrul DEP (de exemplu, resursele de date și bibliotecile de algoritmi de inteligență artificială; centre de competență de calcul de înaltă performanță în statele membre) de către CCI-uri în educație și formare, precum și în scop de testare și demonstrare în proiectele de inovare.

               Fondurile politicii de coeziune (în special Fondul european de dezvoltare regională și Fondul social european)

               ·Prin centrele lor de colocație și prin entitățile MRI, CCI-urile EIT vor promova cooperarea regională și interregională între actorii triunghiului cunoașterii (educație, cercetare, întreprinderi) și autoritățile de management, în sinergie cu cooperarea interregională și investițiile de-a lungul lanțurilor valorice în domeniile prioritare ale specializării inteligente și cu activitatea platformelor tematice de specializare inteligentă. EIT va analiza, de asemenea, posibilitatea de a contribui la inițiativele de dezvoltare a competențelor din cadrul fondurilor politicii de coeziune, prin schimbul de cele mai bune practici.

               ·CCI-urile EIT vor promova colaborarea cu platformele de specializare inteligentă, în special proiectele care au experiență în lucrul cu autoritățile de management ale fondurilor politicii de coeziune, pentru a facilita sinergiile dintre resursele EIT, fondurile politicii de coeziune și alte programe europene, naționale și/sau regionale.

               InvestEU

               ·CCI-urile EIT vor urmări să colaboreze cu Platforma de consiliere InvestEU pentru a oferi sprijin tehnic și asistență întreprinderilor sprijinite de CCI-uri în ceea ce privește pregătirea, dezvoltarea și punerea în aplicare a proiectelor.

               ·CCI-urile EIT vor contribui la Portalul InvestEU pentru a aduce investitorii mai aproape de întreprinderile susținute de CCI-uri, în strânsă colaborare cu serviciile Comisiei.

               Europa creativă

               ·Noul program Europa creativă va fi relevant mai ales pentru activitățile unei viitoare CCI pe tema ICC. Vor fi dezvoltate sinergii și complementarități puternice cu programul în domenii precum competențele creative, locurile de muncă și modelele de afaceri.

               Programul privind piața unică (COSME)

               ·CCI-urile vor coopera cu Rețeaua întreprinderilor europene (Enterprise Europe Network - EEN) și cu grupurile sale sectoriale pentru a facilita cooperarea între întreprinderi, transferul de tehnologie și parteneriatele pentru inovare destinate antreprenorilor care doresc să își dezvolte activitățile în întreaga UE și în afara acesteia. Organizațiile EEN vor promova activitățile CCI-urilor EIT în rândul clienților lor IMM-uri. EIT va explora cooperarea dintre programele de mobilitate pentru noii antreprenori, în vederea îmbunătățirii competențelor lor antreprenoriale.

               4.Resurse

               4.1.Nevoi bugetare

               Nevoile bugetare ale EIT în perioada 2021-2027 sunt de [3 000] de milioane EUR și se bazează pe trei componente principale: 1) cheltuielile pentru cele opt CCI-uri existente (reflectând faptul că, pentru trei dintre ele, acordurile-cadru de parteneriat vor expira până în 2024) și lansarea a două noi CCI-uri (în 2022 și 2025); 2) lansarea unei noi acțiuni de sprijinire și coordonare a EIT și 3) cheltuieli administrative.

               Aproximativ [2 500] de milioane EUR (83,3 % din bugetul total al EIT) sunt destinate finanțării CCI-urilor existente și a celor noi și includ [200] de milioane EUR pentru Mecanismul regional de inovare. Prin introducerea unei rate de cofinanțare, CCI-urile ar trebui să mobilizeze încă [1 500] de milioane EUR din alte surse publice și private. Bugetul pentru lansarea a două noi CCI-uri (care urmează să fie lansate în 2022 și, respectiv, în 2025) va fi de aproximativ [300] de milioane EUR. În cazul în care va deveni disponibil un buget suplimentar față de cel al EIT, EIT ar putea, de asemenea, să lanseze CCI-uri suplimentare.

               EIT va lansa o nouă acțiune de sprijin pentru a contribui la dezvoltarea capacității antreprenoriale și de inovare a instituțiilor de învățământ superior. Această acțiune va necesita servicii orizontale de gestionare și monitorizare a proiectelor. Aproximativ [400] de milioane EUR din bugetul EIT (maximum 14 %) sunt necesare pentru punerea în aplicare a acestor activități, [120] de milioane EUR fiind dedicate fazei de demarare (primii 3 ani), iar restul pentru faza de expansiune (ultimii 4 ani).

               EIT va continua să fie o organizație simplificată și dinamică. Costurile legate de cheltuielile administrative, care acoperă cheltuielile cu personalul, cheltuielile administrative, cu infrastructura și cheltuielile operaționale, vor crește, dar nu vor depăși 3 % din bugetul EIT. O parte din cheltuielile administrative este acoperită de Ungaria prin furnizarea gratuită de spații de birouri până la sfârșitul anului 2029. Pe această bază, cheltuielile administrative se vor ridica prin urmare la aproximativ 73 de milioane EUR pentru perioada 2021-2027. Defalcarea bugetului este prezentată mai jos:

               4.2.Impact (monitorizare și evaluare)

               Măsurarea impactului EIT va fi îmbunătățită continuu în următoarea perioadă de programare, luând în considerare lecțiile învățate și experiența acumulată până în prezent. EIT va aplica un cadru de evaluare, raportare și monitorizare care va asigura coerența cu abordarea globală adoptată pentru programul Orizont Europa, asigurând totodată flexibilitatea. În special, vor fi asigurate legături de feedback între Comisie, EIT și CCI-uri pentru a aborda obiectivele într-un mod consecvent, coerent și eficient.

               Evaluare

               Evaluările periodice ale activităților EIT, inclusiv ale celor gestionate prin CCI-uri, vor fi efectuate de către Comisie în conformitate cu Regulamentul EIT și cu Regulamentul privind programul Orizont Europa. Aceste evaluări vor analiza eficacitatea, eficiența, relevanța, coerența și valoarea adăugată europeană a activităților EIT, inclusiv a CCI-urilor. Ele se vor baza pe analize externe independente și vor contribui la evaluările globale intermediare și ex post ale programului Orizont Europa. În plus, fiecare CCI va face obiectul unei evaluări detaliate efectuate de EIT înainte de sfârșitul celui de al 7-lea și celui de al 14-lea an de funcționare în temeiul acordurilor-cadru de parteneriat.

               Raportare și monitorizare

               Raportarea și monitorizarea performanțelor operaționale ale CCI-urilor și rezultatele acestora vor fi o sarcină principală a EIT și se vor face în cooperare cu serviciile comune corporative din cadrul programului Orizont Europa. Sistemul de raportare și monitorizare pentru CCI-uri va fi integrat în sistemul global de monitorizare al programului Orizont Europa, în special prin punerea în aplicare a unor modele de date comune, inclusiv colectarea de date. Comisia va lua parte la co-designul tuturor indicatorilor și instrumentelor relevante de impact și de monitorizare elaborate sau aplicate de EIT pentru a asigura compatibilitatea și coerența cu sistemul global de monitorizare al programului Orizont Europa, inclusiv principalele căi de impact, cadrul de criterii pentru parteneriatele europene și procesul de planificare strategică. Mai mult, EIT va ține seama de implementarea metodologiei „radarul de inovare” în programul Orizont Europa și va analiza modul în care radarul de inovare ar putea fi utilizat de CCI-uri pentru consolidarea activităților sale de monitorizare.

               În general, EIT va fi răspunzător de monitorizarea periodică a performanței operaționale a CCI-urilor și de a adaptarea continuă a sistemelor sale de monitorizare în conformitate cu cadrul de monitorizare și de raportare al programului Orizont Europa pentru parteneriatele europene și în cooperare cu serviciile comune corporative din cadrul programului Orizont Europa. Rezultatele acestei monitorizări vor fi luate în considerare în procesele de planificare a activităților și procesul decizional al EIT cu privire la alocarea bugetului și la pregătirea acordurilor-cadru de parteneriat cu CCI-urile în calitate de beneficiari.

               Se preconizează că activitățile EIT, inclusiv cele gestionate prin CCI-uri, vor avea

               (1)impact economic/de inovare, prin influențarea creării și dezvoltării de întreprinderi, precum și crearea de noi soluții inovatoare pentru abordarea provocărilor globale, crearea de locuri de muncă directe și indirecte și mobilizarea altor investiții publice și private;

               (2)impact științific și educațional prin consolidarea capitalului uman în cercetare și inovare, îmbunătățirea competențelor inovatoare și antreprenoriale, atât la nivel individual, cât și la nivel organizațional, precum și promovarea difuzării cunoașterii și inovării în mod deschis în cadrul societății;

               (3)impact societal prin abordarea priorităților de politică ale UE în domenii precum schimbările climatice, energia, materiile prime, sănătatea sau hrana prin soluții inovatoare, implicarea cetățenilor și a utilizatorilor finali și prin consolidarea adoptării unor soluții inovatoare în aceste domenii în societate.

               Tabelul de mai jos prezintă lista neexhaustivă a indicatorilor de management și a obiectivelor lor care ar urma să fie monitorizate de EIT în perioada 2021-2027. Acești indicatori oferă principalele orientări cu privire la intrări și ieșiri pentru monitorizarea îndeplinirii obiectivelor cheie ale EIT pe perioada 2021-2027, cum ar fi încurajarea inovării și a spiritului antreprenorial printr-o educație mai bună, creșterea impactului său regional și deschiderea față de potențiali parteneri și părți interesate și găsirea de noi soluții inovatoare la provocările globale la adresa pieței.

               EIT împreună cu Comisia vor elabora indicatori suplimentari, inclusiv indicatori de impact societal în domeniile de activitate ale CCI-urilor, în conformitate cu dezvoltarea cadrului de indicatori din programul Orizont Europa, indicatori care vor reflecta abordarea globală pentru ca parteneriatele europene să contribuie la impactul științific, economic și societal. În general, alinierea indicatorilor de impact la programul Orizont Europa va avea drept scop monitorizarea progreselor înregistrate în atingerea obiectivelor în timp. Acest lucru va asigura o bază comparativă de dovezi privind rezultatele și impactul generat de CCI-uri în raport cu restul programului. În plus, EIT se va asigura că sistemul de monitorizare va surprinde progresele înregistrate în ceea ce privește activitățile specifice modelului CCI-urilor, cum ar fi integrarea triunghiului cunoașterii și competențele antreprenoriale. Acești indicatori suplimentari vor avea ca scop monitorizarea progresului și a impactului în timp. De exemplu, indicatorii privind activitățile legate de educație ale EIT (inclusiv cele care sprijină capacitățile instituțiilor de învățământ superior) monitorizează dobândirea competențelor în materie de capital uman (pe termen scurt), cariera (pe termen mediu) și condițiile de muncă (pe termen lung), implicarea și îmbunătățirea capacității instituțiilor de învățământ superior (pe termen scurt) sau rolul și performanța instituțiilor de învățământ superior în ecosistemele locale de inovare (pe termen mediu și lung).

                        Indicatori de management al EIT

                        Ținta pentru 2023

                        (nivel de referință 2020)

                        Ținta pentru 2027

                        (nivel de referință 2020)

                        Nr. de entități/organizații care participă la activitățile EIT și ale CCI-urilor

                        Majorare de 20 %

                        Majorare de 50 %

                        Nr. de inovații (produse și servicii) lansate pe piață

                        1 500

                        4 000

                        Instituții de învățământ superior implicate în activitățile EIT și ale CCI-urilor

                        300 din care 100 din noua acțiune privind educația

                        750 din care 450 din noua acțiune privind educația

                        Nr. de studenți implicați în activități de educație ale EIT și ale CCI-urilor

                        10 000

                        30 000

                        Nr. de întreprinderi nou-înființate sprijinite

                        300

                        700

                        Cofinanțarea CCI-urilor

                        700 MILIOANE EUR

                        1 500 MILIOANE EUR

                        Nr. de entități/organizații care participă la activitățile EIT și ale CCI-urilor din regiuni situate în afara regiunilor centrelor de colocație ale CCI-urilor

                        Majorare de 50 %

                        Majorare de 100 %

               EIT se va asigura că datele pe care le colectează prin intermediul sistemului său de monitorizare internă, inclusiv rezultatele obținute de CCI-uri, sunt pe deplin integrate în sistemul global de gestionare a datelor al programului Orizont Europa. EIT se va asigura că informațiile detaliate rezultate în urma procesului său de monitorizare și evaluare sunt puse la dispoziție în timp util și sunt accesibile într-o bază de date electronică comună privind punerea în aplicare a programului Orizont Europa. În plus, EIT va asigura o raportare specifică cu privire la impactul cantitativ și calitativ, inclusiv cu privire la contribuțiile financiare angajate și efectiv furnizate.

                        EIT:

                        ·își va îmbunătăți actualele sisteme de monitorizare și va introduce un cadru de raportare și de monitorizare care include indicatori de impact, în conformitate cu căile de impact esențiale ale [programului Orizont Europa];

                        ·va monitoriza periodic performanța operațională a CCI-urilor și realizările, rezultatele și progresele înregistrate de acestea în ceea ce privește impactul în conformitate cu [cadrul programului Orizont Europa];

                        ·va asigura dezvoltarea indicatorilor societali specifici în domeniile de activitate ale CCI-urilor și monitorizarea sa regulată în conformitate cu cadrul programului Orizont Europa pentru impactul societal;

                        ·va asigura raportarea impactului cantitativ și calitativ, inclusiv asupra contribuțiilor financiare;

                        ·va asigura accesul la rezultate și la datele de proiect din partea CCI-urilor și integrarea acestora în sistemul general de gestionare a datelor și de raportare al programului Orizont Europa.

               5.Anexa 1A

               Domenii prioritare pentru lansarea de noi comunități ale cunoașterii și inovării.

               1. Industriile culturale și creative

               6.Anexa 1B

               Fișă informativă privind comunitatea de cunoaștere și inovare „Industriile culturale și creative”

               (7)Provocarea

               Industriile culturale și creative (ICC) pot aduce o soluție orizontală la o serie de provocări tot mai mari, care au un caracter permanent, și pot fi abordate prin activități de cercetare și inovare. Aceste provocări pot fi grupate în patru piloni: 1) creativitatea, diversitatea și valorile culturale ale europenilor; 2) identitatea și coeziunea europeană; 3) ocuparea forței de muncă, reziliența economică și creșterea inteligentă în Europa și 4) Europa ca actor global.

               Creativitatea și diversitatea culturală a europenilor depind de existența unor sectoare culturale și creative reziliente și robuste. Cu toate acestea, sectoarele respective, în special sectorul audiovizual sau muzical, se confruntă cu o serie de provocări ca urmare a creșterii concurenței actorilor globali și a trecerii la era digitală.

               ·Producătorii, distribuitorii, difuzorii, cinematografele și toate tipurile de organizații culturale trebuie să inoveze pentru a atrage noi generații de public.

               ·Deficitul competențelor antreprenoriale și transversale în ICC
                  8
                atinge atât subsectoarele emergente, cât și cele foarte mature care sunt supuse unei transformări digitale profunde. Aceste competențe sunt necesare pentru inovare și sunt cruciale în contextul schimbărilor de pe piața forței de muncă cu care se confruntă sectorul.

               Provocările societale legate de identitatea și coeziunea europeană pot fi descrise, în general, ca lipsă unor „poduri” care să conecteze diferite părți ale societății, inclusiv teritorii diferite. Printre acestea se numără aspecte legate de excluziunea socială, necesitatea de a construi legături interculturale mai strânse și de a dezvolta un sentiment al apartenenței comune pe baza diversității noastre culturale și a patrimoniului nostru comun, care ar putea fi abordate printr-o mai mare participare a comunității, prin inovații în proiectarea, arhitectura și utilizarea spațiilor publice, precum și prin inovare socială bazată pe cultură. În special:

               ·Cooperarea dintre cercetători și dintre cercetare și industrie este limitată, iar coordonarea eforturilor de cercetare și dezvoltare, partajarea metodelor, a rezultatelor și a celor mai bune practici sunt insuficiente. În plus, cea mai mare parte a cercetării din ICC nu a fost tradusă, ceea ce duce la repetiții, deoarece deseori cercetătorii nu sunt la curent de proiecte similare.

               ·Nivelul de integrare a clusterelor creative și a centrelor de inovare este insuficient.

               ·O parte semnificativă a priorităților regionale de specializare inteligentă în Europa se referă la cultura din diverse perspective (de exemplu, patrimoniul cultural, industriile creative etc.). Având în vedere rolul important al culturii și creativității pentru dezvoltarea economică și socială a orașelor și a regiunilor și capacitatea acestora de a contribui la soluționarea problemelor legate de disparitățile din Europa, potențialul CCI pe tema ICC este ridicat.

               Printre provocările legate de ocuparea forței de muncă, de reziliența economică și de creșterea inteligentă în Europa, se numără aspecte economice precum șomajul (în special șomajul în rândul tinerilor) și concurența mondială.

               ·Există o mare concentrare a pieței: - aproximativ 50 % din cifra de afaceri și valoarea adăugată totală sunt generate în Germania, Regatul Unit și Franța.

               ·Industriile europene sunt amenințate de digitalizare și de globalizare, precum și de impactul lor puternic asupra modului în care artiștii își produc și își distribuie operele și se raportează la publicul lor. Prăbușirea piețelor DVD-urilor, așteptările noi ale consumatorilor și menținerea puterii studiourilor din SUA, împreună cu ascensiunea giganților digitali la nivel mondial, cum ar fi Amazon, ITunes, Google și Netflix, au avut un impact asupra lanțului valoric tradițional.

               În cele din urmă, rolul Europei ca actor global include necesitatea de a îmbunătăți difuzarea conținutului cultural creat în Europa. Europa trebuie să rămână competitivă în cursa digitală globală pentru crearea de noi tehnologii (de exemplu, IA, IoT, tehnologia blockchain) pentru care industriile culturale și creative sunt surse importante de conținuturi, produse și servicii la nivel mondial. În plus, la nivel mondial, ICC (de exemplu, designul, arhitectura etc.) contribuie activ la dezvoltarea durabilă și stimulează inovarea ecologică, în timp ce conținutul cultural (literatură, film și arte) poate sensibiliza publicul cu privire la problemele ecologice și poate informa opinia publică.

               (8)Relevanță și impact

               O CCI a EIT pe tema ICC - cu abordarea sa globală și integrată - va contribui la găsirea unor soluții la toate provocările definite mai sus. Acoperind aproape toate sectoarele vieții, societății și economiei noastre, o astfel de CCI va fi extrem de relevantă în ceea ce privește impactul economic și societal, creând oportunități strategice pentru inovare economică, tehnologică și socială.

               Inovațiile bazate pe cultură și orientate spre creativitate stimulează competitivitatea europeană fie direct prin crearea de noi întreprinderi și de locuri de muncă, fie indirect, prin crearea de beneficii intersectoriale pentru întreaga economie, prin îmbunătățirea calității vieții și prin sporirea atractivității Europei. Industriile culturale și creative sunt considerate din ce în ce mai mult ca noi surse de creștere inteligentă, sustenabilă și favorabilă incluziunii și de locuri de muncă, în care lucrează deja peste 12 milioane de persoane din UE, ceea ce reprezintă 7,5 % din totalul persoanelor angajate în UE.

               Contribuția culturii și a creativității la inovare nu se limitează la impactul direct al ICC, deoarece, în ansamblu, inovarea este stimulată din ce în ce mai mult pe factori netehnologici, cum ar fi creativitatea, designul și noile procese organizaționale sau modele de afaceri. În special, ICC cu lanțuri valorice distincte (și anume, muzica, designul, moda, audiovizualul, jocurile video, arhitectura...) au o capacitate de inovare puternică din punct de vedere economic și sunt în măsură să stimuleze inovarea în alte sectoare ale economiei.

               Cultura și participarea la activități culturale au un impact direct asupra bunăstării cetățenilor. ICC consolidează valorile sociale ale identității, democrației și participării comunității. Cultura are un mare potențial de a consolida un sentiment european de apartenență, în care diversitatea reprezintă un avantaj. Acest lucru este de o importanță fundamentală pentru a permite reziliența, accesul social, coeziunea socială, combaterea radicalizării și egalitatea de gen, precum și pentru a găsi soluții la incertitudinile politice și nevoia de unitate a Europei.

               O CCI a EIT pe tema ICC va consolida oportunitățile de rețea, colaborarea, crearea în comun și transferul de know-how între educație, cercetare și întreprinderi, în cadrul sectoarelor culturale și creative și cu alte sectoare ale societății și ale economiei. Ea va cataliza inițiativele pornite de jos în sus și de sus în jos la nivel regional, național și la nivelul UE. Va crea condițiile-cadru necesare pentru crearea și de noi întreprinderi și pentru expansiunea acestora în ecosisteme inovatoare. Va oferi cercetătorilor și studenților din multe discipline (inclusiv arte, științe umane, afaceri, științe sociale și științe aplicate) și antreprenorilor din ICC și din alte sectoare cunoștințele și competențele necesare pentru a oferi soluții inovatoare și pentru a le transforma în noi oportunități de afaceri. Va permite continuarea fertilizării încrucișate cu alte sectoare economice și industriale, acționând ca un accelerator pentru inovare.

               (9)Sinergii și complementarități cu inițiative existente

               O CCI pe tema ICC ar fi complementară cu o serie de alte inițiative ale Uniunii, precum și de la nivelul statelor membre. Principalele sinergii preconizate la nivelul UE sunt prezentate mai jos.

               Se preconizează că o CCI pe tema ICC va stabili sinergii puternice cu inițiativele strategice relevante din cadrul programului Orizont Europa, în special în cadrul pilonului II cu clusterul [O societate sigură și favorabilă incluziunii] și cu domeniile sale de intervenție pe tema Patrimoniu cultural și democrație. O viitoare CCI ar putea, de asemenea, să aibă contribuții orizontale valoroase în cadrul diverselor activități care urmează să fie desfășurate în clusterul [Dezvoltare digitală și industrie], în special în ceea ce privește tehnologiile de producție în care necesitatea de a dezvolta produse noi depinde în mare măsură de ICC. În plus, ar putea completa în mod eficient alte părți ale programului Orizont Europa, intervenția EIT Digital existente și acțiunile prevăzute în cadrul altor programe ale UE, cum ar fi InvestEU, Europa digitală sau fondurile politicii de coeziune.

               Noul program Europa creativă va fi relevant mai ales pentru activitățile viitoarei CCI pe tema ICC. Programul alege componente și cereri de propuneri speciale care reflectă unele dintre provocările deja menționate cu care se confruntă sectorul (de exemplu, competențele creativilor și ocuparea forței de muncă, modelele de afaceri etc.) și ar trebui dezvoltate sinergii și complementarități puternice. În cadrul programului „Europa creativă” și în contextul accesului limitat la finanțare pentru sectoarele culturale și creative, s-ar putea preconiza sinergii cu mecanismul de garantare pentru sectoarele culturale și creative, un mecanism financiar menit să contribuie la dezvoltarea proiectelor culturale și creative oferind asigurări intermediarilor financiari.

               Platforma strategiei de specializare inteligentă (S3) privind modernizarea industrială a identificat o serie de strategii în domeniul cercetării și inovării care se concentrează pe ICC și explorează legături noi între activele locale, piețele potențiale și provocările societale, prin implicarea unei game variate de actori-antreprenori. În special, promovarea de noi parteneriate între organizațiile de cercetare, întreprinderi și autoritățile publice reprezintă o preocupare majoră a strategiilor S3, prin care se solicită crearea de noi platforme colaborative.

               Concluzie

               O CCI a EIT pe tema ICC este cea mai potrivită pentru a aborda provocările economice și societale majore descrise mai sus. Creativitatea este un factor-cheie al inovării, iar o CCI pe tema ICC are capacitatea de a elibera potențialul creativității bazate pe cultură și de a contribui la consolidarea competitivității și a creșterii inteligente a Europei.

                        O CCI a EIT pe tema ICC:

                        ·va reduce fragmentarea peisajului inovării din sectoarele culturale și creative prin încurajarea creării unor ecosisteme de inovare care să permită conectarea intersectorială și interdisciplinară a actorilor și a rețelelor de la nivel local, regional, național și la nivelul UE;

                        ·va forma generația viitoare de inovatori din sectoarele ICC prin dotarea acestora cu competențele antreprenoriale și tehnice necesare pentru a prospera într-un mediu în schimbare rapidă;

                        ·va contribui la dezvoltarea condițiilor-cadru adecvate pentru a transforma ideile în noutăți tehnologice și inovații sociale care vor îmbunătăți calitatea vieții și vor aduce beneficii cetățenilor UE;

                        ·va promova crearea și dezvoltarea de noi întreprinderi în sectoarele culturale și creative prin mobilizarea investițiilor și a angajamentului pe termen lung din partea sectorului de afaceri;

                        ·va crea sinergii cu CCI-urile existente, precum și cu alte parteneriate, programe și inițiative europene de stimulare a inovării în alte sectoare ale economiei, dincolo de granițele industriilor culturale și creative;

                        ·va consolida poziția UE ca actor global în ICC, prin valorificarea creativității și a diversității culturale a europenilor.

                     (1)

                        Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie (JO L 97, 9.4.2008, p. 1). Modificat prin Regulamentul (UE) nr. 1292/2013 al Parlamentului European și al Consiliului din 11 decembrie 2013 (JO L 347, 11.12.2013, p. 174).

                     (2)

                        Un „centru de colocație” este o zonă geografică în care se află și pot interacționa cu ușurință principalii parteneri ai CCI-urilor din cadrul triunghiului cunoașterii, reprezentând un punct focal pentru activitatea CCI-urilor din zona respectivă.

                     (3)

                        Eticheta EIT este un sigiliu de calitate acordat de EIT unui program educațional al unei CCI care respectă anumite criterii de calitate legate, printre altele, de educația antreprenorială și de programele de învățământ inovatoare de „învățare prin practică”.

                     (4)

                        HEInnovate este un cadru politic dezvoltat de Comisia Europeană și OCDE. HEInnovate oferă instituțiilor de învățământ superior o metodologie pentru a putea identifica zonele capacității de inovare care trebuie dezvoltate suplimentar și pentru a defini strategiile și acțiunile relevante pentru a obține impactul dorit. HEInnovate se bazează pe dovezi metodologice solide cu opt domenii de dezvoltare a capacității: Conducere și guvernanță; Transformare digitală; Capacitate organizațională; Predarea și învățarea antreprenorială; Pregătirea și susținerea antreprenorilor; Schimb de cunoștințe; Internaționalizare și măsurarea impactului. OCDE a publicat o serie de rapoarte de țară bazate pe HEInnovate, a se vedea seria OCDE privind studiile de competențe https://www.oecd-ilibrary.org/education/

                     (5)

                        Cadrul regional de evaluare a impactului inovării (RAII) a fost elaborat de Comisia Europeană ca un prim pas în orientarea evaluărilor referitoare la impactul inovării din universități, prin elaborarea unor studii de caz bazate pe indicatori. Evaluarea impactului inovării, de exemplu prin intermediul cadrului RIIA, ar putea fi legată de instrumentele de finanțare bazate pe performanța inovării de la nivel regional, național sau la nivelul UE.

                     (6)

                        Comunitatea de absolvenți a EIT reunește antreprenori și agenți de schimbare care au participat la un program educațional sau de antreprenoriat furnizat de o CCI. Comunitatea reprezintă o rețea de peste 5 000 de membri.

                     (7)

                        În special, raportarea anuală privind activitățile complementare ale CCI-urilor ar fi întreruptă, astfel cum a recomandat Curtea de Conturi în Raportul său special din 2016 (Recomandarea 1, p. 51).

                     (8)

                        Studiile culturale și creative din universitățile europene se concentrează în principal pe „partea creativă”, iar absolvenții lor nu sunt întotdeauna pregătiți să intre pe piața modernă a muncii, deoarece nu au competențe transsectoriale (antreprenoriale, digitale, financiare). În ceea ce privește instituțiile de învățământ superior, UE se află în urmă față de SUA în ceea ce privește studiile de comunicare și media (deși universitățile din UE au rezultate mai bune în disciplinele mai tradiționale, cum ar fi artă și design sau arta spectacolului).